title: Koivuhangokas

text: Toukka on täysikasvuisena 35–40 mm pitkä ja yleisväriltään vihreä. Toukan etupäässä sen selkäpuolella on kolmiomainen punaruskea laikku, joka päättyy selässä olevaan kyhmyyn. Takaosasta toukan selkäpuoli on laajalti punaruskea ja peräpäässä on kaksi pitkää uloketta. Pää on ruskea ja sen molemmin puolin on mustat laikut. Erotuksena paju- ja haapahangokkaan toukista selän punaruskeat alueet eivät koivuhangokkaalla yleensä kosketa toisiaan.


title: Koivuhangokas

text: Lajin levinneisyys kattaa Euroopan ja ulottuu idässä aina Kiinaan saakka. Suomessa koivuhangokasta tavataan etelärannikolta aina Lappiin asti, joskin Keski-Suomea pohjoisempana havainnot harvinaistuvat selvästi. Perhoset ovat lennossa yhtenä sukupolvena toukokuun loppupuolelta kesäkuun lopulle. Lennon huippu lienee juhannuksen aikoihin, mutta valoisat kesäyöt vaikeuttavat valopyyntiä ja sitä kautta yksiömäärien havainnointia.


title: Koivuhangokas

text: Koivuhangokkaan voi tavata lähes kaikkialla koivuja kasvavilla paikoilla, erityisesti lehti- ja sekametsissä. Esiintymiseltään se on kuitenkin paikkauskollinen ja perhosia tavataan yleensä vain yksitellen. Päivisin puiden rungoilla suojavärinsä turvin lepäävät perhoset aloittavat muutaman tunnin illassa kestävän lentonsa vasta illan hämärryttyä tarpeeksi. Koiraat lentävät valolle, mutta vasta melko myöhään illalla. Naaraita valolle tulevista yksilöistä on vain noin 5 %.


title: Koivuhangokas

text: Parittelu kestää koko yön ja naaras aloittaa munimisen seuraavana iltana. Naaras tuottaa yhteensä 75–120 munaa, jotka se laskee lehtien yläpinnoille, ilmeisesti lähinnä latvustoihin. Toukat elävät yksitellen ja oleskelevat usein auringonpaisteessa lehtien yläpinnoilla piilottelematta. Toukka koteloituu puun rungolle tai oksalle varsin kovapintaisen ja hyvin naamioidun kotelokopan sisään. Koteloituminen tapahtuu usein etelänpuoleiselle pinnalle. Kotelo talvehtii usein kahdesti.


title: Koivuhangokas

text: Toukka elää koivuilla ("Betula") ja lepillä ("Alnus").


title: Haapahangokas

text: Haapahangokas ("Furcula bifida") on nirkkoihin kuuluva keskikokoinen, melko yleinen yöperhonen.


title: Haapahangokas

text: Haapahangokas muistuttaa erityisesti koivuhangokasta ("Furcula bicuspis"), mutta sen voi sekoittaa myös pajuhangokkaaseen ("Furcula furcula"). Haapahangokkaan siipien pohjaväri on harmaanvalkoinen, mutta perhosten sävy tummuu selvästi pohjoista kohti siirryttäessä (maantieteellinen muoto "lype"). Etusiiven poikki kulkee kaksi leveää, mustaa poikkiviirua, joista sisempi on lähes suora kun ulompi sitä vastoin kaartuu takaosastaan selvästi ulospäin. Poikkiviirujen väliin jäävä alue on vaalean harmaa. Siiven kärkiosassa siiven poikki kulkee kaksi aaltoilevaa poikkiviirua ja siiven etureunassa on kiilamainen vaaleanharmaa laikku. Takasiivet ovat harmaanvalkoiset, ulkoreunastaan tummemmat ja niissä on sumea, tumma keskitäplä. Sekä etu- että takasiipien ulkosyrjässä siipisuonten väleissä on selvästi erottuvat mustat täplät. Siipiväli 30–42 mm.


title: Haapahangokas

text: Toukka on kellanvihreä, täysikasvuisena 34–40 mm pituinen ja muistuttaa suuresti koivu- ja pajuhangokkaan toukkia. Sen etuosassa selkäpuolella on kolmiomainen, punaruskea laikku, joka päättyy kyhmyyn. Myös takaosastaan toukan selkä on punaruskea ja usein etu- ja takapään punaruskeat alueet sulautuvat yhdeksi, koko toukan pituiseksi kuvioksi. Toukan peräpäässä on kaksi pitkää uloketta.


title: Haapahangokas

text: Haapahangokasta tavataan lähes koko Euroopassa ja idässä levinneisyys ulottuu Baikalille saakka. Suomessa lajista on havaintoja Lapista saakka, mutta levinneisyys painottuu maan etelä- ja keskiosiin. Perhoset lentävät yleensä yhtenä sukupolvena toukokuulta heinäkuun lopulle lennon painottuessa kesä-heinäkuun vaihteeseen. Joinakin vuosina esiintyy toinen sukupolvi, joka on lennossa elo-syyskuussa.


title: Haapahangokas

text: Haapahangokas elää haapaa ja pajuja kasvavissa lehti- ja sekametsissä, mutta lajina se on melko paikoittainen ja yksilömäärät vaihtelevat suuresti. Naaraat aloittavat lennon jo hämärän laskeutuessa, mutta koiraat odottavat illan pimenemistä pitempään. Perhosten lento jatkuu keskiyölle ja lämpimimä öinä aamuyölle saakka. Molemmat sukupuolet tulevat valolle, koiraat kuitenkin naaraita herkemmin. Ennen valopyynnin yleistymistä toukkia tavattiin huomattavasti aikuisia perhosia useammin.


title: Haapahangokas

text: Naaras munii 80–120 munaa ravintokasvien lehtien yläpinnoille. Toukat kuoriutuvat parin viikon kuluessa ja elävät aluksi pieninä ryhminä, myöhemmin yksittäin. Ne viihtyvät auringonpaisteessa, eivätkä yritä piilotella. Täysikasvuinen toukka jyrsii puun kuoreen syvennyksen, johon se tekee kovapintaisen kotelokopan ja koteloituu sen sisään. Kotelo talvehtii, joskus kaksi kertaa.


title: Haapahangokas

text: Toukka elää haavalla ("Populus tremula") sekä erilaisilla pajuilla ("Salix").


title: Virrat 1918

text: Virrat 1918 on vuonna 1997 julkaistu tietokirja, joka käsittelee Virtoja Suomen sisällissodan aikoihin. Kirjan ovat toimittaneet Helena Hevonkoski, Hilkka Katajamäki ja Jenny Kivelä.


title: Harri Sillgren

text: Harri Sillgren (s. 2. maaliskuuta 1972 Jyväskylä) on suomalainen entinen jääkiekkoilija. Hän pelasi urallaan SM-liigassa yhteensä 437 runkosarjaottelua tehopistein 99+137=236 ja keräten 216 jäähyminuuttia sekä 47 playoff-ottelua tehopistein 6+14=20 ja keräten 26 jäähyminuuttia. Sillgren toimi vuodet 2001–2004 JYPin kapteenina. Hän pelasi urallaan myös Ruotsissa ja Tanskassa.


title: Harri Sillgren

text: Sillgren oli JYPin kasvatti. Hän voitti siellä A-nuorten SM-pronssia vuonna 1991. Sillgren oli sekä kaudella 1990–1991 että 1991–1992 JYPin A-nuorten paras pistemies ja maalintekijä. Kaudeksi 1992–1993 hän siirtyi Turkuun, missä Sillgren pelasi suurimman osan kaudestaan I-divisioonajoukkue Kiekko-67:ssä. Hän debytoi myös SM-liigassa ja pelasi Turun Palloseuran riveissä 11 runkosarja- ja yhden playoff-ottelun tehopistein 2+2=4. Sillgren voitti kauden päätteeksi Suomenmestaruuden.


title: Harri Sillgren

text: Kausi 1993–1994 oli Sillgrenille varsinainen tulokaskausi SM-liigassa ja se toi hänelle 42 runkosarjaottelussa tehot 11+14=25 sekä 11 playoff-ottelussa tehot 1+3=4. Sillgren voitti kauden päätteeksi SM-hopeaa. Kausina 1994–1995 ja 1995–1996 hän ylsi 18 osumallaan SM-liigan yhden kauden maaliennätykseensä. Hän voitti Suomenmestaruuden vuonna 1995. Kaudeksi 1996–1997 Sillgren siirtyi Ruotsiin ja Elitserien-joukkue Västerås IK:n riveihin.


title: Harri Sillgren

text: Kahden Västeråsissa vietetyn vuoden jälkeen Sillgren siirtyi kaudeksi 1998–1999 Rauman Lukkoon. Hän ylsi 18 osumallaan kolmannen kerran SM-liigan yhden kauden maaliennätykseensä ja teki 35 tehopisteellään SM-liigan yhden kauden piste-ennätyksensä. Sillgren oli Lukon toiseksi paras maalintekijä Leonīds Tambijevsin jälkeen ja hän jakoi myös joukkueen sisäisen pistepörssin toisen sijan Aigars Ciprussin kanssa. Kolmen Lukossa vietyn kauden jälkeen Sillgren palasi kaudeksi 2001–2002 2+1-vuotisella sopimuksella kasvattajaseuraansa JYPiin. Hän pelasi ensimmäiset miesten pelinsä joukkueessa ja nousi JYPin kapteeniksi. Sillgren voitti kauden päätteeksi joukkueen sisäisen syöttöpörssin 24 syötöllään. Viimeisellä SM-liigakaudellaan 2003–2004 hän muodosti alkukaudella kohtalaisen hyvän tutkaparin Pierre-Claude Drouinin kanssa, mutta loukkaantumiset jättivät Sillgrenin kauden kuitenkin hyvin rikkonaiseksi.


title: Harri Sillgren

text: Kaudeksi 2004–2005 Sillgrenin piti siirtyä Venäjän toiseksi korkeimmalla sarjatasolla Vysšaja Ligassa pelanneeseen Torpedo Nižni Novgorodiin, mutta hän päätyi sieltä ennen kauden alkua tanskalaisen Odense Bulldogsin riveihin. Sillgren oli tehoilla 15+14=29 joukkueen kolmanneksi paras pistemies.


title: Pajunirkko

text: Pajunirkko ("Notodonta ziczac") on varsin yleinen ja kohtalaisen kookas yöperhoslaji. Perhosen hieman erikoinen tieteellinen lajinimi on Linnén antama ja viittaa oksalla oleskelevan toukan erikoiseen asentoon.


title: Pajunirkko

text: Pajunirkon etusiipien pohjaväri on lämpimän ruskea, mutta siipi on etureunasta leveälti hopeanharmaa hiukan siiven puolivälin ulkopuolella olevaan ja selvästi erottuvaan mustaan siipitäplään saakka. Siipitäplä on hyvin kontrastinen ja kaartuu siiven tyveä kohti. Siipitäplän ulkopuolella siiven etureunassa on selvästi tummanharmaa alue. Lähellä siiven ulkoreunaa voi myös erottua yhdestä kahteen vaaleaa, aaltoilevaa poikkiviirua. Etusiiven takareunassa on pitkien mustanruskeiden suomujen muodostama tupsu. Takasiivet ovat vaihtelevansävyisesti harmaat ja niissä on hieman tummempi keskitäplä. Siipiväli vaihtelee 33–47 mm.


title: Pajunirkko

text: Napapiirin pohjoispuolella naarasyksilöillä on yleisväritykseltään tummempi muoto "f. lapponica".


title: Pajunirkko

text: Pajunirkkoa tavataan Pohjois-Afrikasta lähes koko Euroopan kautta Kuolan niemimaalle, Kaukasukselle ja idässä Itä-Siperiaan. Suomessa havainnot painottuvat maan etelä- ja keskiosiin, mutta harvakseltaan havaintoja on Pohjois-Lappia myöten. Perhoset ovat lennossa kahtena sukupolvena, mutta kummankin sukupolven varsin pitkän lentoajan vuoksi ne eivät juuri erotu. Lento alkaa toukokuun alussa ja jatkuu syyskuun alkupuolelle. Eniten havaintoja on heinäkuun keskivaiheilta. Ruotsalaisten arvioiden mukaan ensimmäinen sukupolvi lentää huhtikuun lopulta heinäkuun alkuun ja toinen osittain edellisen kanssa päällekkäin heinäkuulta elokuun loppupuoliskolle. Lisäksi on arveltu harvinaisen kolmannen sukupolven esiintymistä lämpiminä kesinä syys-lokakuussa.


title: Pajunirkko

text: Pajunirkkoa tavataan lähes kaikkialla pajuja ja haapoja kasvavilla paikoilla, etenkin avoimissa ja valoisissa lehtimetsissä ja pensaikoissa. Joskus perhosia tavataan kaukanakin tyypillisen elinympäristön ulkopuolella. Laji on yleensä melko harvalukuinen, mutta illan hämärryttyä lentonsa aloittaneita perhosia tulee helposti kirkkaiden valojen luokse. Koiraat tulevat valolle helpommin ja naaraita valolle lentäneistä yksilöistä on noin neljäsosa. Päivisin perhoset lepäilevät oksilla suojavärinsä naamioimina.


title: Pajunirkko

text: Naaras munii 200–250 munaa toukan ravintokasvien lehtien alapinnoille yksitellen tai pieniksi ryhmiksi. Munat kuoriutuvat kahden viikon kuluessa munimisesta ja toukat elävät yksin tai pieninä ryhminä piilotellen lehtien alapinnoilla. Isot toukat asettuvat lehden sivulle. Nuorilla puilla toukat löytyvät usein melko matalilta oksilta. Toukkia tavataan kasveilta harvoin kovin runsaasti. Lepäävä toukka asettuu erikoiseen, S-kirjainta muistuttavaan asentoon, jossa se pitää alustastaan kiinni pitäen kuitenkin keskivartaloa ja peräpäätään ylhäällä.


title: Pajunirkko

text: Toukat ovat täysikasvuisia elo- ja syyskuussa, jolloin ne koteloituvat maahan karikkeen joukkoon tai maanpinnan alle maa-aineksella naamioidun punaruskean kotelokopan sisään. Kesäkoteloista kuoriutuu perhonen noin kahden viikon kuluttua. Syyskotelot talvehtivat, pohjoisemmilla esiintymispaikoilla luultavasti useamman kuin yhden kerran.


title: Pajunirkko

text: Toukka elää pääasiassa pajuilla ("Salix"), mutta myös haavalla ("Populus tremula").


title: López

text: López tai Lopez voi tarkoittaa seuraavia:


title: Carl Gustaf Ramsay

text: Carl Gustaf Ramsay (1783–1808) oli suomalainen luutnantti. Hän oli upseerina Uudenmaan rakuunarykmentissä. Kun vuoden 1808 sota syttyi, hän oli toisen prikaatin adjutantti. Hän osallistui muun muassa Siikajoen taisteluun. Hän haavoittui kuolettavasti Lapuan taistelussa. Hänen veljensä oli Anders William Ramsay, ja molempien isä oli Kyminkartanon läänin maaherra Otto Wilhelm Ramsay.


title: Carl Gustaf Ramsay

text: Ramsay ja hänen veljensä on kuvattu "Vänrikki Stoolin tarinoiden" runossa "Matkamiehen näky". Perheen ystävä, runoilija Erik Gustaf Geijer kirjoitti heistä sonetin ”Bröderna Ramsay”. Veljesten äiti everstinna Sofia Lovisa Ramsay haetutti heidän ruumiinsa Porvooseen sukuhautaan ja lyötti heidän muistokseen mitalin, mikä oli ainutlaatuista silloisessa Suomessa.


title: Meer

text: Meer on muun muassa seuraavien henkilöiden sukunimi:


title: Axel Fredenholm

text: Axel Fredenholm (1881–1962) oli ruotsalainen kirjailija ja museointendentti, joka tunnetaan parhaiten kirjasta Näin olen kuullut - Iti mayâ śrutam (Så har jag hört / So Have I Heard). Kirjasta on Suomessa otettu jo 19. painos (Karisto 2004).


title: Axel Fredenholm

text: Fredenholm tutki filosofiaa sekä uskontoja. Hän asui vuosikymmeniä myös Yhdysvalloissa, kunnes palasi Göteborgiin. Siellä hän piti esitelmiä Pythagoraksesta sekä antiikin ja itämaiden elämänviisaudesta. Kirjailijan yksityiselämästä tiedetään melko vähän.


title: Aaron Swartz

text: Aaron H. Swartz (8. marraskuuta 1986 – 11. tammikuuta 2013) oli yhdysvaltalainen tietokoneohjelmoija ja internet-aktivisti. Swartz muistetaan muun muassa RSS-syötteiden varhaisesta kehitystyöstä ja merkittävästä roolistaan verkkopalvelu Redditissä.


title: Aaron Swartz

text: Swartz sai vuonna 2011 syytteen yli neljän miljoonan tieteellisen artikkelin varastamisesta. Hän käytti Massachusetts Institute of Technologyn (MIT) tietoverkkoa ladatakseen artikkeleita JSTOR-verkkoarkistosta. Kun asia huomattiin, Swartzin IP-osoite lukittiin, jonka jälkeen hän asetti uuden IP-osoitteen ja jatkoi artikkeleiden lataamista. Lopulta hän asetti MIT:n kellariin kannettavan tietokoneen, sekä kiintolevyjä ja kytki ne suoraan MIT:n tietoverkkoon (aikaisemmin hän oli käyttänyt wifiä) ja jätti ne lataamaan artikkeleita.


title: Aaron Swartz

text: Hänen kannettava tietokoneensa ja kiintolevynsä löydettiin, jonka jälkeen kellariin asennettiin kamera, joka kuvasi Aaron Swartzin tekoja.


title: Aaron Swartz

text: Swartz perusti Demand Progress -aktivistiryhmän, joka kampanjoi internetin sensuuria vastaan. Hän vastusti Stop Online Piracy Act (SOPA) -lakiehdotusta.


title: Aaron Swartz

text: Swartz löydettiin hirttäytyneenä asunnostaan Brooklynissä, New Yorkissa 11. tammikuuta 2013.


title: Fjodor Hitruk

text: Fjodor Saveljevitš Hitruk (; 1. toukokuuta 1917 Tver – 3. joulukuuta 2012 Moskova) oli palkittu neuvostoliittolainen animaattori ja elokuvaohjaaja.


title: Fjodor Hitruk

text: Hitruk syntyi juutalaiseen perheeseen. Hän opiskeli kaupallista alaa Stuttgartissa ja graafista taidetta Moskovassa, mutta kiinnostui pian animaatiosta. Vuodesta 1937 hän työskenteli lähes puolen vuosisadan ajan Sojuzmultfilm-studiolla, ensin animaattorina, mutta vuodesta 1962 myös animaatioelokuvien ohjaajana. Hitrukin ensimmäinen ohjaus, aikuisille suunnattu satiirinen "Erään rikoksen tarina" oli menestys ja pian hän kohosi maansa tunnetuimmaksi animaatioiden tekijäksi. Hän ohjasi vuosina 1969–1972 kolme Nalle Puh -elokuvaa, joissa A. A. Milnen lastenkirjahahmot oli kuvattu hyvin eri tavalla kuin amerikkalaisen Disney-yhtiön elokuvissa. Eräitä Hitrukin elokuvia palkittiin ulkomailla: elokuvan tekemisestä kertova "Film, Film, Film" (1968) palkittiin Tampereen lyhytelokuvafestivaalilla ja "Saari" (1973) sai Cannesin elokuvajuhlien kultaisen palmun ulkomaisten lyhytelokuvien sarjassa. Hitruk lopetti ohjaamisen vuonna 1984.


title: Könönen

text: Könönen on suomalainen sukunimi, joka on muun muassa seuraavilla henkilöillä:


title: Edvin Hedman

text: Edvin Leopold Hedman (7. syyskuuta 1863 Oulu – 31. tammikuuta 1915 Vanaja) oli suomalainen kasvattaja, filosofian maisteri ja Perttulan keskuslaitoksen perustaja.


title: Edvin Hedman

text: Hedmanin vanhemmat olivat kauppias, pankinjohtaja, kauppaneuvos Johan Sanfrid Hedman (1831–1902) ja Anna Helena Blumenthal (1831–1912). Hän pääsi ylioppilaaksi Oulun lyseosta 1883 ja valmistui filosofian kandidaatiksi ja maisteriksi Helsingin yliopistosta 1886.


title: Edvin Hedman

text: Hedman oli naimisissa vuodesta 1889 Oslosta kotoisin olleen Emma Matilda Hedmanin (o.s. Fleischer) (1863–1935) kanssa.


title: Edvin Hedman

text: Hedman perusti Helsinkiin vajaamielislaitoksen 1890 käytyään sitä ennen 1885–1890 tutustumassa ulkomailla vajaamielisten opetukseen. Laitos siirtyi 1891 Perttulan tilalle Vanajaan. Hän toimi laitoksen johtajana kuolemaansa saakka.


title: Edvin Hedman

text: Sekä Edvin että Emma kannattivat rotuhygieniaa. Vuonna 1912 he antoivat viedä Perttulan asukkaita laittomasti steriloitaviksi Hämeenlinnan lääninsairaalaan. Steriloiminen lopetettiin Edvinin jo kuoltua, kun Lääkintöhallitus huomautti Perttulan lääkärille, että vallitsevan lain mukaan steriloimista voidaan pitää laittomana ja rangaistavana tekona.


title: Edvin Hedman

text: Emma Hedman johti Perttulan laitosta miehensä kuoleman jälkeen 1915–1927. Heidän poikansa oli maisteri Reidar Hedman (1896–1961) joka toimi Perttulan laitoksen johtajana 1927–1944.


title: Jeff Ulmer

text: Jeffrey Ulmer (s. 27. huhtikuuta 1977 Regina, Saskatchewan, Kanada) on kanadalainen entinen jääkiekkoilija. Hän oli pelipaikaltaan oikea laitahyökkääjä, mutta Ulmer osasi pelata myös keskellä. Hän pelasi urallaan 21 NHL-ottelua New York Rangersissa kaudella 2000–2001. Ulmer pelasi Pohjois-Amerikassa viisi kautta ammattilaisena, mutta suurimman osan urastaan hän pelasi kuitenkin Euroopassa, jossa Ulmer pelasi peräti kahdeksassa pääsarjassa ja kymmenessä maassa; Iso-Britanniassa, Suomessa, Saksassa, Valko-Venäjällä, Sveitsissä, Ruotsissa, Venäjällä, Sloveniassa, Itävallassa ja Tanskassa. Hän laukoi oikealta.


title: Jeff Ulmer

text: Ulmer pelasi kauden 1994–1995 SJHL-joukkue Notre Dame Houndsissa, jonka jälkeen hän kävi vuodet 1995–1999 Notre Damen yliopistoa. Ulmer voitti siellä WCHA:n ja koko NCAA:n mestaruuden vuonna 1997. Kaudella 1999–2000 hän pelasi Kanadan maajoukkueen mukana, kunnes liittyi maaliskuussa 2000 IHL-joukkue Houston Aerosin vahvuuteen. Kaudeksi 2000–2001 Ulmer siirtyi vapaana agenttina New York Rangersin organisaatioon. Hän pelasi kauden pääosin sen farmijoukkue Hartford Wolf Packissa, AHL:ssä, mutta sai tililleen myös 21 NHL-ottelua, joissa syntyi kolme maalia. Ulmer teki NHL-debyyttinsä 31. tammikuuta 2001 Montréal Canadiensia vastaan. Hän sai ottelussa jääaikaa 17.45 minuuttia. NHL-uransa avausmaalin Ulmer teki seuraavassa ottelussaan 6. helmikuuta 2001 Buffalo Sabresia vastaan.


title: Jeff Ulmer

text: Heinäkuussa 2001 New York Rangers kauppasi Ulmerin ja Jason Doigin Ottawa Senatorsiin vaihdossa Sean Gagnoniin. Hän pelasi Senatorsin organisaatiossa kaksi kautta, joista molemmat etenivät kuitenkin kokonaan farmissa Grand Rapids Griffinsin ja sieltä kaudeksi 2002–2003 uudeksi farmijoukkueeksi vaihtuneen Binghamton Senatorsin joukkueissa. Lokakuussa 2003 Ulmer siirtyi Eurooppaan ja walesilaisen EIHL-joukkue Cardiff Devilsin riveihin. Kuukautta myöhemmin hän siirtyi viiden ottelun koejakson kautta SM-liigajoukkue Rauman Lukkoon, jossa pelasi edellisellä kaudella Ulmerin pikkuveli Jason. Myös Jeff Ulmerin kahdelta edelliseltä kaudelta tuttu joukkuetoveri Joe Murphy pelasi hänen kanssaan Lukossa. Lisäksi Ulmerin nykyinen lanko Quinn Hancock pelasi siellä hänen joukkuetoverinaan. Ulmer oli Lukon neljänneksi paras maalintekijä tehtyään 34 runkosarjaottelussa 13 osumaa.


title: Jeff Ulmer

text: Kesäkuussa 2004 Ulmer teki vapaana agenttina NHL-sopimuksen Colorado Avalanchen kanssa. Hän pelasi kuitenkin osaksi myös takia koko kauden 2004–2005 AHL-joukkue Hershey Bearsissa, jonka kolmanneksi paras pistemies Ulmer oli tehoilla 22+29=51. Kaudeksi 2005–2006 hän siirtyi Saksan DEL-liigassa pelaavan Hamburg Freezersin riveihin. Ulmer oli 23 osumallaan joukkueen toiseksi paras maalintekijä François Fortierin jälkeen ja hän jakoi koko DEL:n maalipörssin kahdeksannen sijan Augsburger Pantherin Brendan Yareman ja Düsseldorfer EG:n Tore Vikingstadin kanssa. Ulmer oli myös kevään 2006 pudotuspeleissä Alexander Bartan kanssa Freezersin paras pistemies tehtyään kuudessa ottelussa tehot 2+4=6.


title: Jeff Ulmer

text: Ulmer siirtyi kaudeksi 2006–2007 toiseen DEL-seuraan, Frankfurt Lionsiin. Hän oli tehoilla 22+16=38 joukkueen paras maalintekijä sekä toiseksi paras pistemies Dwayne Norrisin ja Steve Kellyn kanssa. Ulmer jakoi koko DEL:n maalipörssin viidennen sijan neljän muun pelaajan kanssa. Kaudella 2007–2008 hän oli tehoilla 20+33=53 Lionsin kolmanneksi paras pistemies. Ulmer sai kaudella 2008–2009 lähtöpassit sekä KHL-joukkue Dinamo Minskistä että Sveitsin National League A:n Fribourg-Gottéronista, kunnes siirtyi Elitserien-joukkue MODO Hockeyhyn. Kaudeksi 2009–2010 hän palasi myrskyisän vuoden jälkeen taas Frankfurtiin, jossa Ulmer voitti tehoilla 37+37=74 koko DEL:n pistepörssin. Maalipörssissä hän sijoittui toiseksi ERC Ingolstadtin Thomas Greilingerin jälkeen. Ulmerin maalimäärä oli Lionsin seurahistorian toiseksi suurin yhdessä kaudessa. Häntä enemmän maaleja yhdessä kaudessa joukkueessa oli tehnyt vain Robert Reichel kaudella 1995–1996. Ulmer oli myös Lionsin kaikkien aikojen neljänneksi eniten yhdessä kaudessa tehopisteitä tehnyt pelaaja.


title: Jeff Ulmer

text: Menestyksekkään Saksassa pelatun vuoden jälkeen Ulmer siirtyi kaudeksi 2010–2011 KHL-joukkue Metallurg Novokuznetskiin, josta hän sai kuitenkin 24 pelaamansa ottelun jälkeen potkut. Ulmer teki niissä vain tehot 2+1=3. Hän teki joulukuussa 2010 loppukauden kattaneen sopimuksen Elitserien-joukkue Linköpings HC:n kanssa. Kauden 2011–2012 Ulmer pelasi DEL-liigaa Düsseldorfer EG:n joukkueessa. Alkukauden 2012–2013 hän oli kokonaan pelaamatta, kunnes siirtyi tammikuussa 2013 loppukauden kattavalla ja try-out -jakson sisätäneellä sopimuksella SM-liigajoukkue Tapparaan. Kuuden siellä pelatun ottelun jälkeen Ulmer kuitenkin jätti joukkueen. Samalla Tappara hankki hänen tilalleen Dragan Umicevicin. Seuraavana päivänä Ulmer siirtyi Sveitsin toiseksi korkeimmalle sarjatasolle National League B:n Lausanne HC:hen. Hänen kautensa päättyi sarjan mestaruuteen ja sarjanousuun National League A:han.


title: Jeff Ulmer

text: Kaudeksi 2013–2014 Ulmer siirtyi vuoden mittaisella sopimuksella Itävallan Erste Bank Eishockey Ligan slovenialaisjoukkue Olimpija Ljubljanaan. Kesken kauden, marraskuussa 2013 hän kuitenkin jätti joukkueen ja siirtyi joulukuussa samassa liigassa pelaavaan HC Innsbruckiin. Tammikuussa 2014 Ulmer teki vuoden mittaisen jatkosopimuksen joukkueen kanssa. Kaudella 2014–2015 hän oli joukkueen paras pistemies ja maalintekijä tehoilla 22+20=42. Ulmer jakoi koko EBEL:n maalipörssin yhdeksännen sijan Dornbirner EC:n Jamie Arnielin, Vienna Capitalsin Kris Foucaultin ja HC Bolzanon Žiga Pancen kanssa. Huhtikuussa 2015 hän teki Innsbruckin kanssa taas vuoden mittaisen jatkosopimuksen. Ulmer toimi kaudella 2015–2016 joukkueen varakapteenina. Hän oli tehoilla 21+16=37 Innsbruckin paras maalintekijä ja toiseksi paras pistemies John Lammersin jälkeen. Ulmer jakoi koko EBEL:n maalipörssin yhdeksännen sijan Klagenfurter AC:n Jamie Lundmarkin kanssa.


title: Jeff Ulmer

text: Ulmer siirtyi kaudeksi 2016–2017 Iso-Britannian EIHL-liigan skotlantilaisjoukkue Braehead Claniin. Hän toimi joukkueen varakapteenina. Ulmer pelasi Clanissa vain kuusi runkosarja- ja EIHL Cupin ottelua, kunnes hän siirtyi lokakuussa 2016 Tanskan Metal Ligaenin Frederikshavn White Hawksiin. Ulmer voitti siellä kauden päätteeksi pronssia. Marraskuussa 2017 hän siirtyi loppukauden 2017–2018 kattavalla sopimuksella monikansallisessa Alps Hockey Leaguessa pelaavan itävaltalaisjoukkue EHC Lustenaun riveihin oltuaan alkukauden ilman sopimusta. Ulmer hankittiin joukkueen ensisijaisesti korvaamaan alle odotusten pelannut Dimitri Malgin. Hän jakoi 14 osumallaan joukkueen sisäisen maalipörssin toisen sijan Max Wilfanin kanssa edellään vain Yan Stastny. Kesäkuussa 2018 Ulmer ilmoitti omalla Twitter-tilillään lopettaneensa pelaajauransa.


title: Jeff Ulmer

text: Ulmer pelasi Kanadan joukkueessa useita kansainvälisiä turnauksia kaudella 1999–2000, jolloin hän teki siellä 48 ottelussa tehot 14+25=39. Ulmer pelasi myös Deutschland Cupissa vuonna 2005, jolloin Kanada voitti turnauksen.


title: Jeff Ulmer

text: Ulmerin isä Dennis on Notre Damen yliopiston entinen opettaja ja rehtori. Jeffin pikkuveli Jason on pelannut myös jääkiekkoa ammattilaisena. Heidän pikkusiskonsa Jennifer on naimisissa yli 300 SM-liigaottelua pelanneen Quinn Hancockin kanssa.


title: Ivan Hedqvist

text: Ivan Hedqvist (1880–1935) oli ruotsalainen näyttelijä. Hän näytteli Helsingin Ruotsalaisessa teatterissa 1902–1904, sen jälkeen Tukholmas Ranftin teatterissa Tukholman Ruotsalaisessa teatterissa 1905–1909 ja Dramatenissa 1909–1919 ja 1927–1932. Nän näytteli myös elokuvissa ja ohjasi elokuvia. Hän vieraili usein Suomessa.


title: Olli Heikinheimo

text: Klas Olof (Olli) Heikinheimo (vuoteen 1906 Heikel; 12. toukokuuta 1882 Rovaniemi – 3. helmikuuta 1973 Helsinki) oli suomalainen metsänhoitaja, Metsäntutkimuslaitoksen johtaja ja metsänhoidon professori 1918–1952.


title: Olli Heikinheimo

text: Heikinheimon isoisä oli Albert Heikel, vanhemmat ylimetsänhoitaja Johan Henrik Heikel ja Lina Harlin ja puoliso vuodesta 1912 opettaja Ester Naukler. Metsänhoitajat Karl Henrik (Henni) Heikel, Knut Otto Heikinheimo (Heikel), Lauri Johannes Heikinheimo (Heikel) ja John Heino Heikinheimo (Heikel) olivat hänen veljiään.


title: Olli Heikinheimo

text: Heikinheimo tuli ylioppilaaksi Oulun lyseosta 1901, suoritti päästötutkinnon Evon metsäopistosta 1904, jolloin hänestä tuli myös metsäkonduktööri, ja valmistui filosofian kandidaatiksi 1911. Hän väitteli filosofian tohtoriksi 1916 kaskiviljelyn vaikutuksista Suomen metsiin.


title: Olli Heikinheimo

text:
Heikinheimo toimi 1910-luvulla muun muassa Evon metsäkoulun johtajana.
Heikinheimo kehitti Suomen oloihin soveltuvia metsänhoitomenetelmiä sekä loi metsänhoidon kokeilualueiden verkoston. Hän vaikutti merkittävästi Metsäntutkimuslaitoksen tieteelliseen tasoon.


title: Valo (urheilujärjestö)

text: Valo, Valtakunnallinen liikunta- ja urheiluorganisaatio ry oli vuosina 2013–2016 toiminut Suomen Liikunnan ja Urheilun, Nuoren Suomen ja Suomen Kuntoliikuntaliiton vuonna 2012 perustama urheilujärjestö. Suuret liitot eivät aluksi liittyneet Valoon, koska muun muassa aluejärjestöjen asemasta ei päästy sopuun.


title: Valo (urheilujärjestö)

text: Yhdistyksen ensimmäisenä puheenjohtajana toimi Nuoren Suomen puheenjohtaja Petteri Kilpinen. Vuonna 2013 hänen seuraajakseen valittiin Kuntoliikuntaliiton Juha Rehula ja edelleen Timo Laitinen. Valon puheenjohtajaksi kaudelle 2014–2016 valittiin Risto Nieminen, joka toimi myös Olympiakomitean puheenjohtajana.


title: Valo (urheilujärjestö)

text: Valo ry:n varsinaisina jäseninä oli 88 jäsenjärjestöä. Näistä 57 oli valtakunnallista ja 15 alueellista jäsenjärjestöä sekä 16 kumppanuusjäsentä.


title: Valo (urheilujärjestö)

text: Huhtikuussa 2014 kerrottiin Valon ja Olympiakomitean yhdistävän operatiivisen toimintansa toimintansa ennen kesää 2014. Uuden organisaation johtoon tuli Valon pääsihteeri Teemu Japisson.


title: Valo (urheilujärjestö)

text: Valo sai vuonna 2015 liikuntajärjestöistä suurimman avustuksen veikkausvoittovaroista, yli 4,8 miljoonaa euroa.


title: Valo (urheilujärjestö)

text: Valo ja Olympiakomitea yhdistyivät uudeksi Olympiakomiteaksi, joka aloitti toimintansa 1.1.2017.


title: Kyttyränirkko

text: Kyttyränirkko ("Notodonta dromedarius") on keskikokoinen, erikoisen violetinsävyinen yöperhonen.


title: Kyttyränirkko

text: Helposti tunnistettava perhonen. Etusiivet ovat pohjaväriltään violetinharmaat. Siiven tyvessä etureunassa on keltainen laikku ja siiven poikki kulkee kaksi keltaista, punaruskealla varjostunutta poikkiviirua. Viirujen välissä sijaitseva keskitäplä on pitkänomainen, punaruskea ja reunoiltaan keltainen. Siiven kärkiosassa on himmeä, punaruskea poikkijuova. Siiven takareunassa on sisemmän poikkiviirun kohdalla tumma suomutupsu. Takasiivet ovat harmaanruskeat ja etusiipiä vaaleammat. Niiden takareunan ulkonurkka on muuta siipeä tummempi. Lajilla on pohjoisessa muoto "f. frigida" ("f. polaris"), jonka siivet ovat läpikuultavat, vaaleammat ja kuviointi on himmeää. Siipiväli 37–46 mm.


title: Kyttyränirkko

text: Kyttyränirkkoa tavataan koko Euroopassa ja idässä Etelä-Siperiaan Baikalille. Suomessa sitä tavataan koko maassa pohjoisinta Lappia myöten. Etelä- ja Keski-Suomessa se on kuitenkin yleisempi. Perhoset lentävät kahtena pitkäaikaisena ja osin päällekkäisenä sukupolvena toukokuusta syyskuuhun lennon ollessa runsainta heinäkuun loppupuoliskolla. Lämpiminä kesinä lajilla saattaa ehkä esiintyä jopa kolmannen sukupolven yksilöitä.


title: Kyttyränirkko

text: Kyttyränirkko on varsin yleinen laji, jota tavataan jokseenkin kaikenlaisissa koivuja kasvavissa ympäristöissä. Perhosia tavataan usein myös avoimilla alueilla, kaukana tyypillisiltä elinpaikoiltaan. Perhoset aloittavat lennon illan hämärtyessä ja molemmat sukupuolet tulevat helposti valolle.


title: Kyttyränirkko

text: Naaras munii lehtien alapintojen reunuksille 150–250 munaa yksitellen. Toukat elävät yksin ja oleskelevat pääasiassa lehtien alapuolella tai lehtiruodilla. Toukka koteloituu maahan maa-aineksella naamioituun kotelokoppaan. Kesäkotelot kuoriutuvat parin viikon kuluttua, syyskotelot talvehtivat.


title: Kyttyränirkko

text: Toukka elää koivuilla ("Betula") sekä pajuilla ("Salix"), vähäisissä määrin myös muutamilla muilla lehtipuilla.


title: Pysäytyskoukku

text: Pysätyskoukku on lyhyille kiitoteille kuten lentotukialusten lentokansille laskeutumaan suunnitelluissa lentokoneissa käytetty vahva metallikoukku, joka lyhentää rullausmatkaa koneen laskeutuessa. Koukun on tarkoitus tarttua kiitotien poikki viritettyyn joustavaan pysätysvaijeriin koneen rullatessa sen yli. Vaijeriin tarttunut koukku pakottaa laskeutuvan koneen pysähtymään. Pysäytyskoukku on useimmiten sijoitettu lentokoneen takaosaan.


title: Pysäytyskoukku

text: Lähes kaikki nykyaikaiset sotilaslentokoneet on varustettu pysäytyskoukulla, joko tukialustoiminnan tai hätälaskujen helpottamiseksi.


title: Markku Kuittinen

text: Markku Tauno Tapani Kuittinen (15. heinäkuuta 1948 Jyväskylän maalaiskunta – 19. joulukuuta 2012 Kouvola) oli suomalainen purjelentäjä, joka voitti kaksi maailmanmestaruutta. Kotimaassaan hän edusti Kouvolan Ilmailuyhdistystä.


title: Markku Kuittinen

text: Kuittinen aloitti purjelentoharrastuksensa vuonna 1965. Hän saavutti Suomen ennätykset suurimmassa korkeudessa (7650 metriä) ja suurimmassa omassa nousussa (7030 metriä) vuonna 1972. Ensimmäisen Suomen-mestaruutensa hän voitti vuonna 1977 ja seuraavan vuonna 1979, molemmat 15 metrin luokassa. Kerholuokan Suomen-mestaruuden hän voitti vuonna 1982 ja vakioluokan Suomen-mestaruuden vuosina 1984, 1990, 1991, 1993 ja 1994.


title: Markku Kuittinen

text: Vuonna 1987 Kuittinen voitti vakioluokan maailmanmestaruuden. Kaksi vuotta myöhemmin hän saavutti MM-pronssia. Toisen maailmanmestaruutensa hän voitti vuonna 1995.


title: Valmet 565

text: Valmet 565 oli Valmet 361 D:n jälkeen neljäs Valmetin valmistama dieseltraktorimalli. Se korvasi mainiosti menestyneen 361 D:n, jota valmistettiin Suomessa kaikkiaan 14 796 kappaletta.


title: Valmet 565

text: Valmet 361 D sai vuoden 1964 syksyllä seuraajakseen uudistetun 565 mallin. Mallinumero kertoi nyt teholuokan, johon kuului 52 hevosvoimaa ja mallin virallisen julkaisuvuoden 1965. Moottori säilyi edelleen kolmisylinterisenä, mutta parannusten vuoksi sitä alettiin kutsua 310 A:ksi. Tehoarvoksi tuli 52 hv SAE/2250r/min. muun muassa tuuletinta, mäntiä, suuttimia ja ruiskutuspumpun paineventtiiliä muuttamalla. Mallin suurin uudistus oli synkronoidut vaihteet. Perusvaihteiston kakkos- ja kolmosvaihteet sekä ryhmävaihde hidas-nopea olivat synkronoituja. Suomen markkinoilta ei löytynyt yhtään haastajaa, eikä teollisuudessa yleensä tunnettu muita synkronointeja kuin parin yksittäisen vaihteen välinen synkronointi. Mainosväittämässä sanottiin suoraan: "Nyt ajatte traktoria kuin autoa." Automaisuutta täydensi vakiovarusteeksi muuttunut jalkakaasu.


title: Valmet 565

text: 565:n maantienopeus oli melko suuri, mutta myös 1. vaihde oli varsin nopea. Nopeuteen vaikuttivat osaltaan suurentuneet renkaat. Myös 565 mallissa valmistuskustannuksissa säästettiin käyttämällä Simms-polttoainejärjestelmää sekä edullista Lucas-sähköjärjestelmää Boschin sijasta.


title: Valmet 565

text: Ulkonäössä suurin muutos oli jäähdyttimen säleikön muuttuminen pystyrivoitetuksi. Etuakseli oli aikaisempaa vahvempi. Uusia vakiovarusteita olivat jalkakaasu, kierroslukumittari ja putkimalliset sivurajoittimet. Kaksoiskytkin oli edelleen lisävaruste. Hintaa kertyi yli 10 % edeltäjää enemmän. Vuodesta 1966 lähtien lisävarusteeksi sai myös hydraulisen ryömintävaihteen.


title: Valmet 565

text: Lisää ominaisuuksia Synkrotraktoriin: Valmet 565 Mk2 (muita merkintätyylejä: 565.2 , 565/2 ja 565 mark2)


title: Valmet 565

text: Vuoden 1965 lopulla julkistettiin Valmet 565:n parannettu versio, 565 II, johon oli koottu lukuisia parannuksia. Istuin vaihtui niin sanotuksi terveysistuimeksi, jolle on ominaista anatominen muotoilu ja pitkä joustoliike sekä kuljettajan painon mukaan säädettävä jousituksen jäykkyys.


title: Valmet 565

text: Hydrauliikan pumppu siirrettiin moottorin oikealle sivulle. Kylmäkäynnistyksen helpottamiseksi pumppu voitiin kytkeä irti. Uuden sijoituksen ansiosta saavutettiin suuri etu vaativiin urakointitehtäviin, sillä kampiakselin etupää jäi vapaaksi ylimääräistä hydrauliikkapumppua varten. Eräs pumppusovellutuksia oli hydrostaattinen ryömintävaihde, joka mahdollisti portaattoman nopeudensäädön alueella 0–30 km/h.


title: Valmet 565

text: Toinen 1960-luvun uusi muutos oli tasauspyörästön lukon lisäksi kaksoiskytkin eli ajokytkimen käytöstä riippumaton voimanotto, jonka myös Valmet otti käyttöön traktoreissaan. Kaksoiskytkimessä on tavallisesti kaksi asentoa, ensin ajokytkimen irrotus ja lisää poljinta polkemalla voimanoton kytkimen irrotus. Sen sijaan Valmetiin tuli parikytkin, oma polkimensa ajokytkimelle ja oma voimanoton kytkimelle. Lisäksi kytkinlevyt olivat muista yleisimmistä kaksoiskytkimistä poiketen yhtä suuria eli läpimitaltaan 11’’.


title: Valmet 565

text: Synkrotraktori tuli näillä varusteillaan yhä monipuolisemmaksi voimakoneeksi.


title: Narni

text: Narni on kunta Ternin maakunnassa Umbrian hallintoalueella Keski-Italiassa. Kaupungissa on noin 20 000 asukasta.


title: Narni

text: Kaupunki on rakennettu Nerajoen jyrkälle rinteelle.


title: Henrik Heikel

text: Henrik Heikel (14. tammikuuta 1808 oulu – 14. maaliskuuta 1867 Helsinki) oli suomalainen pappi, kuurojen koulun perustaja. Heikel oli Turun lukion lehtori 1835–1860 ja Pietarsaaren maaseurakunnan kirkkoherra vuodesta 1861. Hän oli valtiopäivillä pappissäädyn jäsen 1863–1864 ja 1867. Hän perusti pappilaansa maalle 1863 kuurojen kodin, joka myöhemmin siirtyi valtion haltuun.


title: Henrik Heikel

text: Hänen tyttärensä Anna Heikel toimi kuurojen kodin opettajana ja johtajana.


title: Saarnakivi (Mietoinen)

text: Saarnakivi on Mynämäellä entisen Mietoisten kunnan Pyhärannassa sijaitseva siirtolohkare.


title: Saarnakivi (Mietoinen)

text: Paikallisen perimätiedon mukaan Pyhäranta oli ensimmäisen Suomen ristiretken maihinnousupaikka vuonna 1155 ja piispa Henrik olisi pitänyt kiven luona ensimmäisen saarnansa. Yksityistien varrella sijaitsevan kiven juurella on vuonna 2005 paljastettu muistolaatta.


title: Saarnakivi (Mietoinen)

text: Mietoisten Saarnakiven kautta kulkee piispa Henrikin maihinnousupaikalta Mynämäen kirkolle johtava noin 15 kilometrin pituinen "Pyhän Henrikin rantatien pyhiinvaellusreitti". Se on vuodesta 2005 lähtien ollut Pyhän Henrikin tien pyhiinvaellukseen liittyvä osa.


title: Zong Qinghou

text: Zong Qinghou on kiinalainen yrittäjä ja perustamansa, nykyään maan suurimman virvoitusjuomayhtiön, Hangzhou Wahaha Groupin toimitusjohtaja. Zong perusti yrityksen Hangzhoun kaupungissa vuonna 1986. Forbes arvioi lokakuussa 2012 hänen olevan maansa rikkain ihminen noin 10 miljardin dollarin omaisuudellaan.


title: Anna Heikel

text: Anna Charlotta Heikel (2. helmikuuta 1838 Turku – 3. huhtikuuta 1907 Pietarsaari) oli isänsä Henrik Heikelin perustaman kuurojen koulun Pietarsaaren kuuromykkäinkoulun opettaja ja johtaja 1878–1898. Hän ei kannattanut kuurojen puheopetusta vaan katsoi että viittomakieli on heidän oikea kielensä.


title: Anna Heikel

text: Hän toimi sisarustensa kanssa keskeisesti Suomen baptistiyhdyskunnassa ja 1870 perustetussa ensimmäisessä suomenkielisessä baptistiseurakunnassa.


title: Kernin kaari

text: Kernin kaari on erittäin harvinainen halomuoto. Se on ikään kuin zeniitinympäristön kaaren ympyrämäinen jatke, joka kiertää zeniittiä vastapuolella aurinkoa.


title: Kernin kaari

text: Kernin kaari syntyy samankaltaisista laatta-asentoisista jääkiteistä kuin zeniitinympäristön kaari, mutta hieman erilaisella valonkululla.


title: Kernin kaari

text: Ainoan valokuvatun havainnon Kernin kaaresta luonnollisella valonlähteellä on tehnyt Marko Mikkilä vuonna 2007 Sotkamossa. Halo ei näkynyt paljain silmin, vaan vasta käsitellyissä valokuvissa. Kernin kaari on nimetty siitä Alankomaissa havainnon tehneen H. F. A. Kernin mukaan. Aiemmat valokuvaamattomat havainnot ovat ristiriidassa nykyteorian kanssa, eikä kaikkia havaintoja pidetä todellisina.


title: Kernin kaari

text: Zeniitinympäristön kaaren tapaan Kernin kaarella on toinen, teoreettinen osamuoto, joka näyttäytyy horisontinympärisön kaaren yhteydessä.


title: Silkkivinttikoira

text: Silkkivinttikoira () on vielä maailmalla suhteellisen tuntematon koirarotu, jonka perustajana toimii Francie Stull Yhdysvalloista. Haaveena oli pieni mutta pitkäkarvainen vinttikoira, ja sen vuoksi rodun luomisessa onkin käytetty whippettiä ja venäjänvinttikoiraa eli borzoita.


title: Silkkivinttikoira

text: Luonteeltaan silkkivinttikoirat ovat ystävällisiä ja älykkäitä. Voimakkaasta saalistusvietistä huolimatta ne soveltuvat erinomaisesti lapsiperheisiin. Koiran korkeus on 47-60 cm ja kaikki värit ja kuviot ovat sallittuja.


title: Silkkivinttikoira

text: Kasvattajia löytyy alkuperäismaan lisäksi mm. Englannista, Hollannista, Sloveniasta, Saksasta, Ruotsista ja Suomesta.


title: Tarkki

text: Tarkki on suomalainen sukunimi, joka on muun muassa seuraavilla henkilöillä:


title: Santavuori (sukunimi)

text: Santavuori on suomalainen sukunimi:


title: Santavuori (täsmennyssivu)

text: Santavuori voi viitata seuraaviin asioihin:


title: Kirjakaari

text: Kirjakaari Oy on monikielisiin julkaisuihin erikoistunut suomalainen kustannus- ja kirjamarkkinointiyhtiö. Kirjakaari julkaisee tarinoihin pohjautuvia kirjoja ja julkaisuja eri alueille ja toimialoille. Yhtiö vie tarinoita myös kansainvälisille markkinoille eri medioissa. Yhtiö on Suomen Kustannusyhdistys ry:n jäsen. Perheyritys on perustettu vuonna 2007 ja sen juuret vievät vuoteen 1995 saakka. Yhtiön toimitusjohtajana työskentelee Johanna Holkko.


title: Kirjakaari

text: Yritysviestintää varten Kirjakaaren rinnalle perustettiin syksyllä 2017 viestintätoimisto Brandia.


title: Kirjakaari

text: Aluksi Kirjakaari tarjosi suomalaisille kansainvälisille toimijoille muiden kustantamia monikielisiä teoksia. Vuonna 2009 Kirjakaari kustansi ensimmäisen teoksensa "Somewhere in Finland", mikä oli alkusysäys kustannusliiketoiminnalle. Vuosien varrella Kirjakaari on julkaissut erityisesti maakuvaviestintää tukevia teoksia. Kirjakaari on erikoiskirjojen kustantamo.


title: Kirjakaari

text: 28.11.2017 julkaistu 100 menestyksen vuotta -teos on tähän mennessä yksi yrityksen tärkeimmistä yksittäisistä projekteista. Suomalaista osaamista esittelevä teos toimii keihäänkärkenä yhtiön kansainvaöistymiselle. Kirjakaaren asiakkaisiin kuuluu organisaatioita pienistä yhdistyksistä isoihin yhtiöihin.


title: Theodor August Heikel

text: Theodor August Heikel (31. tammikuuta 1863 Uudenkaarlepyyn maalaiskunta – 8. lokakuuta 1936 Helsinki) oli suomalainen metsänhoitaja ja maaherra.


title: Theodor August Heikel

text: Heikelin vanhemmat olivat pitäjänapulainen, varapastori August Heikel (1816–1866) ja vapaaherratar Aurora Emilia von Knorring (k. 1904). Hän pääsi ylioppilaaksi Vaasan lyseosta 1884 ja valmistui metsänhoitajaksi Evon metsäopistosta 1886. Heikel oli metsähallituksessa metsäneuvoksena 1908–1917 ja sen jälkeen Vaasan läänin maaherrana 1917–1920. Hän oli mukana säätyvaltiopäivillä 1904–1905 ja 1905–1906 ja oli Vaasan väliaikaisen metsähallituksen ylijohtajana 1918. Viimeksi Heikel toimi liike- ja asiamiehenä puunjalostusteollisuuden alalla.


title: Theodor August Heikel

text: Heikel oli naimisissa vuodesta 1891 Ida Matilda Liljebäckin kanssa. Heikelin veljiä olivat kreikkalaisen kirjallisuuden professori Ivar Heikel, helsinkiläinen lääkäri, professori Oskar August Heikel (1844–1928) ja Vaasan kirkkoherra Joel August Heikel (1851–1918).


title: Theodor August Heikel

text: Nimellä "T. A. Heikel":


title: Palma Violets

text: Palma Violets on englantilainen yhtye Lambethista, Lontoosta. Yhtye perustettiin vuonna 2011.


title: Palma Violets

text: Yhtyeen musiikillinen tuotos on ensisijaisesti rock-genreä, jossa on garage rock ja psykedeelisiä vaikutteita. Yhtyeen ensimmäinen single "Best of Friends" valittiin NME:n vuoden lauluksi 2012. Palma Violetsin debyyttialbumi "180" julkaistiin 25. helmikuuta 2013.


title: Mikko Heikinheimo

text: Aukusti Mikko Heikinheimo (vuoteen 1906 Heikel; 7. tammikuuta 1881 Rovaniemi – 23. huhtikuuta 1960 Helsinki) oli Teknillisen korkeakoulun sähkötekniikan professori 1916–1945.


title: Mikko Heikinheimo

text: Heikinheimon vanhemmat olivat ylimetsänhoitaja Johan Henrik Heikel ja Lina Harlin. Hän pääsi ylioppilaaksi Oulun lyseosta 1899 ja valmistui insinööriksi Polyteknillisestä opistosta 1905.


title: Mikko Heikinheimo

text: Mikko Heikinheimo oli naimisissa vuodesta 1908 kamreeri, pääkirjanpitäjä Anna Reinilän (entinen Rehnbäck) (k. 1960) kanssa. Heikinheimon isoisä oli Albert Heikel ja tytär sisustustaiteilija Maija Heikinheimo.


title: King’s Cup

text: King’s Cup on Thaimaassa vuosittain järjestettävä Thaimaan vanhin jalkapallon maajoukkueturnaus. Sitä on pelattu vuodesta 1968 lähtien, poikkeuksina vuodet 1983, 1985, 2008, 2011 ja 2014, jolloin turnausta ei järjestetty. Joinakin vuosina King’s Cupiin on osallistunut myös seurajoukkueita, ikäkausimaajoukkueita tai jonkin kansallisen liigan pelaajista muodostettuja kokoonpanoja.


title: King’s Cup

text: Suomen jalkapallomaajoukkue on osallistunut turnaukseen vuosina 1996, 2000 ja 2013.Vuoden 2013 King’s Cup pelattiin 23.–26. tammikuuta Chiang Main kaupungissa Pohjois-Thaimaassa. Mukana ovat Thaimaa, Pohjois-Korea, Ruotsi ja Suomi.


title: King’s Cup

text:
Ruotsi voitti vuoden 2013 King's Cupin kaatamalla Suomen loppuottelussa lukemin 3-0 (1-0) ja pronssiottelussa Thaimaa ja Pohjois-Korea pelasivat tasan 2-2.
Pronssiottelu
Loppuottelu


title: Mitsubishi F-1

text: Mitsubishi F-1 on Mitsubishi Heavy Industriesin ja Fuji Heavy Industriesin Japanin itsepuolustusvoimien ilmavoimille valmistama hävittäjä. Se lensi ensilentonsa vuonna 1975, mutta otettiin palveluskäyttöön vasta vuosia myöhemmin. F-1 varustettiin kahdella lisenssillä valmistetulla Rolls-Royce Turbomeca Adour -suihkumoottorilla. Tyyppi oli ensimmäinen Japanin toisen maailmansodan jälkeen valmistama sotilaskonetyyppi, jos pois luetaan Fuji T-1, joka oli koulutuslentokone. Pääsuunnittelija oli Kenji Ikeda. Konetyypin suora esikuva oli SEPECAT Jaguar.


title: Mitsubishi F-1

text: Konetyyppi korvasi vanhentuneen F-86 Sabren ilmapuolustuksellisesa merkityksessä, sekä suoran edeltäjänsä harjoitushävittäjä Fuji T-1:n, joka oli F-86 Sabren mukaelma. Harjoitushävittäjä Mitsubishi T-2:sta kehitetyn F-1:n huippunopeus on 1 708 km/t, ja lakikorkeus 15 240 m. Kone kykenee ilmataistelutehtäviin, joskin ensi sijassa se oli lähitukikone sekä merimaalien vastaiseen toimintaan kykenevä torjuntakone. Kiinteänä aseena on 20 mm tykki, muut aseet käsittävät sekä raketteja, pommeja että ohjuksia.


title: Rautakatastrofi

text: Rautakatastrofi viittaa Maan ytimen syntymiseen johtaneeseen, merkittävään geologiseen tapahtumaketjuun planeetan varhaisessa historiassa hadeeisella ajanjaksolla noin 500 miljoonaa vuotta sen syntymisen jälkeen.


title: Rautakatastrofi

text: Mineraalien uskotaan alussa jakautuneen varhaiseen maankuoreen tasaisesti. Vähitellen törmäysten ja radioaktiivisten materiaalien tuottama lämpö kasvoi riittävästi, että protoplaneetan kuori muuttui nestemäiseksi mahdollistaen mineraalien erottumisen. Tämän seurauksena raskaammat alkuaineet, kuten rauta (Fe) ja nikkeli (Ni), vajosivat sulan massan läpi muodostamaan Maan ytimen. Vastaavasti kevyempi, muun muassa piitä (Si) ja happea (O) sisältänyt aines erottui massan pintakerroksiin. NiFe-yhdisteiden vajoamisessa vapautunut potentiaalienergia kuumensi planeettaa merkittävästi entisestään. Pinta suli silikaattimereksi, josta varhaiset mantereet aikanaan muodostuivat.


title: Rautakatastrofi

text: Rautakatastrofin katsotaan olleen ratkaisevassa roolissa elämän syntymiselle välttämättömän magneettikentän eli magnetosfäärin muodostumisessa.


title: Mitsubishi F-2

text: Mitsubishi F-2 on Mitsubishi Heavy Industriesin (MHI) ja Lockheed Martinin Japanin itsepuolustusvoimien ilmavoimille valmistama monitoimihävittäjä.


title: Mitsubishi F-2

text: Yhdysvaltalaiseen F-16C/D Fighting Falcon -hävittäjään perustuvasta koneesta on kaksi versiota, yksipaikkainen F-2A ja kaksipaikkainen F-2B.


title: Jacques Mesrine

text: Jacques Mesrine (28. joulukuuta 1936 Clichy – 2. marraskuuta 1979 Pariisi) oli ranskalainen rikollinen, joka teki kahden vuosikymmenen aikana lukuisia pankkiryöstöjä, murhia ja kidnappauksia kuuden valtion alueella. Mesrine oli omana aikanaan Ranskan tunnetuimpia henkilöitä, ja lehdistö kutsui häntä ”yhteiskunnan viholliseksi numero yksi”. Mesrine kirjoitti rikollisuransa kuluessa kaksi kirjaa ja antoi monia haastatteluja lehtiin. Hän myös onnistui pakenemaan vankilasta neljään eri otteeseen. Mesrine sai lopulta surmansa poliisin erikoisyksikön suorittamassa iskussa 2. marraskuuta 1979. Operaatiosta vastanneen poliisipäällikön mukaan kyseessä oli pidätysyritys, kun taas Mesrinen perhe ja asianajaja Martine Malinbaum pitävät tapausta väijytyksenä ja salamurhana.


title: Jacques Mesrine

text: Mesrine on jäänyt elämään ranskalaisten mielikuviin, ja 1970-luvulla hänet äänestettiin muun muassa Ranskan suositummaksi mieheksi. Myöhemmin Mesrinen elämästä on ohjattu muun muassa kaksi elokuvaa ja rap-muusikot ovat nostaneet hänet esikuvakseen.


title: Jacques Mesrine

text: Jacques Mesrine syntyi Pariisin esikaupunkialueella Clichyssä 28. joulukuuta 1936 kohtuullisesti toimeentulevaan keskiluokkaiseen perheeseen. Hänen isänsä harjoitti pienimuotoista liiketoimintaa.


title: Jacques Mesrine

text: Vuosina 1956–1959 Mesrine osallistui Algerian sotaan, jossa hänen tehtävänään oli muun muassa algerialaisten vankien teloittaminen sen jälkeen, kun heitä oli kidutettu. Mesrinen omien kirjoitusten mukaan yhtenä syynä hänen rikollisille teille lähtemiseensä oli halu hyökätä yhteiskuntaa vastaan, koska se oli vahingoittanut hänen ihmisyyttään väärästä syystä.


title: Jacques Mesrine

text: Algeriasta Ranskaan palattuaan Mesrine työskenteli tekstiilien myyjänä, mutta alkoi tehdä myös murtovarkauksia. Elämäkerrassaan hän kertoo surmanneensa noihin aikoihin tuntemansa arabialaisen rikollisen tämän pahoinpideltyä heidän yhteisen naisystävänsä. Tuossa vaiheessa Mesrinellä oli myös jonkinlaisia yhteyksiä OAS-terroristijärjestöön.


title: Jacques Mesrine

text: Vuonna 1961 Mesrine avioitui Maria de la Soledadin kanssa. Hän oli ollut 1950-luvun puolivälissä vuoden ajan naimisissa Lydia de Souzan kanssa. Mesrinen asetti aviotumisensa jälkeen tavoitteekseen lopettaa rikollisuransa, mutta hän epäonnistui siinä ja sai vuonna 1962 18 kuukauden vankilatuomion pankkiryöstön yrityksestä. Vankilasta vapauduttuaan hän oli aluksi töissä sisustussuunnittelualan yhtiössä, mutta silloinkin yritys lopettaa rikollisura epäonnistui hänen jouduttuaan työttömäksi. Töiden loputtua Mesrine toimi ryöstäjänä ja palkkamurhaajana. Hänen vaimonsa Maria de la Soledad jätti hänet 1967, ja Mesrinen omat vanhemmat ottivat hoitoonsa hänen kolme lastaan.


title: Jacques Mesrine

text: 1960-luvun lopulla Mesrine pakeni Kanadaan. Siellä hän kidnappasi uuden naisystävänsä Jeanne Schneiderin kanssa vammautuneen miljonääri Georges Deslauriersin, joka oli palkannut heidät autonkuljettajaksi ja sairaanhoitajaksi. Deslauriers kuitenkin onnistui pääsemään karkuun. Tammikuussa 1969 Schneider ja Mesrine pakenivat Yhdysvaltoihin, jossa heidät saatiin kiinni Arkansas’ssa. Mesrine palautettiin Kanadaan ja tuomittiin vankilaan kymmeneksi vuodeksi. Vuonna 1972 hän kuitenkin onnistui pakenemaan korkean turvallisuustason vankilasta quebeciläisen rikostoverinsa kanssa. He tekivät yhdessä sarjan ryöstöjä, mukaan lukien kahden eri pankin ryöstön kymmenen minuutin sisällä. Tämän jälkeen Mesrine yritti murtautua takaisin siihen vankilaan, josta oli paennut, pyrkimyksenään muiden vankien vapauttaminen. Selkkauksessa kaksi poliisia haavoittui vakavasti, mutta vankien vapautusyritys ei onnistunut. Viikon päästä Mesrine ja hänen toverinsa surmasivat kaksi heidät tunnistanutta metsänvartijaa.


title: Jacques Mesrine

text: Mesrine palasi Yhdysvaltojen, Kolumbian ja Espanjan kautta takaisin Ranskaan, jossa hän aloitti uuden ryöstösarjan. Mesrine pidätettiin maaliskuussa 1973, mutta hän onnistui pakenemaan oikeuskäsittelyn aikana WC-tiloihin piilotetun aseen ja panttivangiksi ottamansa tuomarin avulla. Syyskuussa 1973 Mesrine pidätettiin jälleen ja hänet vietiin La Santén vankilaan odottamaan oikeuskäsittelyä. Siellä hän kirjoitti omaelämäkertansa "L’instinct de mort".


title: Jacques Mesrine

text: Toukokuussa 1978 Mesrine karkasi La Santén vankilasta. Mesrine ja hänen kanssaan paennut François Besse ryöstivät Deauvillessa sijainneen kasinon, ja tapausta seurasi ryöstöjen sarja. Niinpä poliisi kokosi erikoisyksikön Mesrinen jäljittämistä varten. Etsinnöistä huolimatta Mesrine kidnappasi kesäkuussa miljonäärin ja sai kuuden miljoonan frangin lunnaat. Myöhemmin Mesrine houkutteli häntä syyskuussa kovin sanoin moittineen toimittaja Jacques Tillier’n kaukaiseen paikkaan lupaamalla tälle erikoishaastattelun. Kohtaamispaikassa Mesrine kidutti Tillier’ta ja ampui häntä kasvoihin, käsivarteen ja jalkaan. Tillier selvisi kaikesta huolimatta hengissä.


title: Jacques Mesrine

text: Lokakuussa 1979 poliisi sai vihjeen Mesrinen ja hänen uuden naisystävänsä Sylvia Jeanjacquot’n olinpaikasta Porte de Clignancourtin lähistöllä. 50 poliisista ja 15 kulkuneuvosta koostunut ryhmä lähti 2. marraskuuta ottamaan Mesrineä kiinni ennen kuin tämä ehtisi lähteä viikonloppumatkalle Normandiaan. BMW-merkkistä autoa ajaneen, peruukkiin ja tekopartaan pukeutuneen Mesrinen elämän päättivät neljän kivääreillä varustetun poliisin ampumat 52 luotia, joista 14 osui päähän ja rintakehään. Mesrinen kuoleman jälkeen hänen asunnostaan löydettiin valtava määrä aseita sekä äänitetty testamentti, jossa puheen taustalla on musiikkia elokuvasta "Keskiyön pikajuna".


title: Jacques Mesrine

text: Mesrinen nimi on jäänyt elämään voimakkaana ranskalaisten mielikuvissa. Vaikka 1970-luvun virkavalta ja lehdistö nimittivät Mesrineä säännöllisesti yhteiskunnan viholliseksi numero 1, niin samaan aikaan monet lehtiäänestykset nimesivät hänet Ranskan suosituimmaksi mieheksi. Mesrine liehitteli julkisuutta ja hänen kuvansa ilmestyi säännöllisesti "Paris Matchin" etukanteen puolittain valepukuisena sikareita polttelevana ja Kalashnikov-rynnäkkökivääriä kantavana hahmona. Lehtikirjoituksissa Mestrine kertoi viimeisimmistä rakkaussuhteistaan ja kuvaili Ranskan hallitusta taitamattomaksi ja turmeltuneeksi.


title: Jacques Mesrine

text: Mestrinen vaiheita on hyodynnetty Jean-François Richet’n ohjaamissa elokuvissa "L’instinct de mort" () ja "L’ennemi de public no. 1" () vuodelta 2008. Elokuvissa Mesrineä esittävä Vincent Cassel sai roolistaan parhaan näyttelijän César-palkinnon. Richet puolestaan palkittiin parhaana ohjaajana.


title: Jacques Mesrine

text: Myös ranskalainen rap-musiikki on tuonut Mestrinen näkyvästi esille. Menestyvä pariisilainen rap-muusikko Seth Gueko ja hänen yhtyeensä ovat ilmoittaneet olevansa ”Jacques Mesrinen henkisiä poikia”. Myös rap-artistit Akhenaton ja Rim’K ovat ylistäneet Mesrineä ranskalaisena Arpinaamana tai uutena Che Guevarana.


title: André Noël Chaker

text: André Noël Chaker (s. 25. elokuuta 1966 Montréal, Kanada) on kanadanranskalainen juristi, joka on asunut Suomessa 1990-luvun alkupuolelta asti. Hän on erikoistunut urheilujuridiikkaan, minkä lisäksi hänet tunnetaan kirjailijana, puhujana ja juontajana sekä muusikkona ja laulujen kääntäjänä. Vuonna 2011 hän julkaisi suomalaista elämäntapaa myönteisesti kuvaavan tietokirjan "The Finnish Miracle – Ihanuuksien ihmemaa".


title: André Noël Chaker

text:
Chaker suoritti oikeustieteellisen tutkinnon Montréalin McGill-yliopistossa 1989 ja Master of Business Administration -tutkinnon Helsingin kauppakorkeakoulussa 2000.
Hän on toiminut kansainvälisen liikuntatieteellisen järjestön ICSSPE:n pääsihteerinä 1992–1996 ja European College of Sport Sciencen johtajana 1997–1999. Saman vuosikymmenen lopulla hän toimi Helsinki 2006 talviolympiakisahankkeen markkinointipäällikkönä. Mobiilimarkkinoinnin ohjelmistoja suunnittelevan Mobicus Oy:n toimitusjohtajana Chaker toimi 2001–2003 ja sitten Helsingissä pidettyjen yleisurheilun vuoden 2005 maailmanmestaruuskilpailujen laki- ja protokolla-asioiden johtajana. Vuodesta 2008 hän on toiminut Veikkaus Oy:n johdon neuvonantajana.


title: André Noël Chaker

text: Chaker on opettanut kansainvälistä urheilujuridiikkaa Jyväskylän yliopiston liikuntatieteellisessä tiedekunnassa ja kirjoittanut viisi julkaisua urheilujuridiikasta, mobiilimarkkinoinnista ja pop-musiikista.


title: André Noël Chaker

text: Chaker on ollut Suomen Lakimiesliiton jäsen vuodesta 1994. Suomen kansalaisuuden hän sai 2005. Hänet valittiin vuonna 2012 Speakersforumin Vuoden Puhujaksi.


title: André Noël Chaker

text: André Chaker on kääntänyt englanniksi muun muassa J. Karjalaisen lauluja. Vuonna 1996 Chaker ja suomalaismuusikoista koostunut yhtyeensä Les Frogs levyttivät ranskaksi Karjalaisen kappaleen ”Hän” nimellä ”Elle”. Chaker on levyttänyt ranskaksi myös Juice Leskisen laulun ”Viidestoista yö” nimellä ”Nos lendemains”.


title: Kesyttömät veljekset

text: Kesyttömät veljekset on Erkko Kivikosken ohjaama mustavalkoinen elokuva vuodelta 1969.


title: Kesyttömät veljekset

text: Elokuvan päähenkilöitä ovat veljekset Antti ja Erkki. Antti perustaa kirjapainon, joka kompastelee vaikeuksissa eteenpäin. Tarinaan lomittuvat Antin avioliitto-ongelmat ja vasemmistolaisen Erkin seurustelu laivanvarustajan tyttären kanssa.


title: Kesyttömät veljekset

text: Paria vasemmistolehtien kritiikkiä lukuun ottamatta elokuva sai aikalaiskriitikoilta runsaasti kiitosta, erään kriitikon sanoin sen "ainoana varsinaisena heikkoutena taitaa olla nimen valinta". Elokuvan nimen attribuutti "kesyttömät" oli tuottaja Mauno Mäkelän vaatimus.


title: Kesyttömät veljekset

text: 1990-luvun televisioesityksen aikaan suhtautuminen oli varauksellisempaa: Tapani Maskulan arviossa elokuva "vaikuttaa silloisia valtavirtauksia typerästi nuoleskelevalta pakkopullalta", kun taas Antti Lindqvistin mukaan siinä on "kevyt tuulahdus 60-luvun aatteellisesta sarastuksesta ja ennakkoluulottomuudesta, - - mutta mitään todella koskettavia asioita hän ei ole saanut haltuunsa".


title: Kesyttömät veljekset

text: Elokuva sai 150 000 markan valtionpalkinnon, ohjaaja Kivikoski 3 000 markan henkilökohtaisen elokuvataiteilijapalkinnon. Lisäksi Tarja Markus ja Eero Melasniemi saivan osittain tämän elokuvan ansiosta kumpikin 2 500 markan tunnustuksen. Jussi-palkinnot saivat Erkko Kivikoski, Eero Melasniemi ja sivuosannäyttelijä Matti Varjo.


title: Koripallon naisten SM-sarjakausi 1968–1969

text: Koripallon naisten SM-sarjakaudella 1968–1969 Lahden Sampo voitti seuran toisen Suomen mestaruuden. Hopeaa voitti Työväen Maila-Pojat ja pronssia Karhun Pojat, molemmat Helsingistä.


text: Sarja pelattiin seitsemän joukkueen kaksinkertaisena sarjana. Siitä putosi Turun Urheiluliitto ja seuraavaksi kaudeksi SM-sarjaan nousivat Helsingin Visa sekä Nokian Urheilijat.


title: Koripallon naisten SM-sarjakausi 1967–1968

text: Koripallon naisten SM-sarjakaudella 1967–1968 Työväen Maila-Pojat voitti Suomen mestaruuden. Hopeaa voitti Lahden Sampo ja pronssia Karhun Pojat Helsingistä.


text: Sarja pelattiin kuuden joukkueen kaksinkertaisena sarjana, eikä yksikään joukkue pudonnut. Seuraavaksi kaudeksi SM-sarjaan nousi Pantterit Helsingistä.


title: Koripallon naisten SM-sarjakausi 1966–1967

text: Koripallon naisten SM-sarjakaudella 1966–1967 Helsingin Kisa-Toverit voitti Suomen mestaruuden. Hopeaa voitti Työväen Maila-Pojat Helsingistä ja pronssia Lahden Sampo.


text: Sarja pelattiin yhdentoista joukkueen kaksinkertaisena sarjana, jonka jälkeen runkosarjan kolme parasta pelasivat kolmen joukkueen loppuottelusarjan. Mestaruuden voittanut Helsingin Kisa-Toverit ei kauden jälkeen jatkanut SM-sarjassa.


title: Joukokylän-Kempasvaaran maisema-alue

text: Joukokylän-Kempasvaaran maisema-alue on Valtakunnallisesti merkittävä maisema-alue Puolangan kunnan pohjoisosassa. Alue on hyvin edustava esimerkki kainuulaisesta vaara-asutusmaisemasta, jossa kumpuilevia metsäerämaita laikuttavat siellä täällä järvenselät, avoimet rinneviljelykset ja talorykelmät.


title: Joukokylän-Kempasvaaran maisema-alue

text: Erityisesti Kempasvaara edustaa aidosti eristyksissä elävää pientä vaarakylää. Kempasvaaralla sijaitsee myös puinen näkötorni, josta näkymät aukeavat hyvin pohjoinen-itä-etelä-suuntiin. Lounais-luoteissuunnassa näkyvyyden peittää pieni metsäkaistale.


title: Joukokylän-Kempasvaaran maisema-alue

text: Alue kuuluu Kainuun vaaraseudun jylhään vaarajaksoon, jossa pinnanmuodot voimakkaasti vaihtelevat. Moreenipeitteisten mäkien luonnehtiman maaston pinnanmuodot vaihtelevat voimakkaasti. Vaarojen laet ovat supra-akvaattisia eli ne ovat jääkauden aikana jääneet huuhtoutumatta. Nämä lakialueet ovat ympäristöään viljavampia, siksi niitä on vuosisatojen ajan muovannut melko vauras maanviljely. Laidunniittyjä ja peltoja hoidetaan edelleen hyvin.


title: Joukokylän-Kempasvaaran maisema-alue

text: Alueen rakennuskanta on tyyliltään ja ajallisesti kerrostunutta. Joukokylässä ja Heinävaarassa tilat sijaitsevat tyypillisesti hajallaan vaarojen rinteillä, kun taas Kempasvaaran asutus on tiiviinä rykelmänä. Kempasvaarassa olevaa vanhempaa rakennuskantaa uhkaa rapistuminen. Jotkut vanhat ladot ja aitat on pidetty hyvässä kunnossa. Oman leimansa antavat sodanjälkeiset puolitoistakerroksiset asuinrakennukset, joista osa on peruskorjattu. Joukossa on myös ympäristöön hyvin sopeutuvia uusia asuin- ja ulkorakennuksia.


title: Joukokylä

text: Joukokylä on kylä Puolangan kunnan pohjoisosassa. Kylä sijaitsee Suomen pisimmän seututien numero 800 varressa, noin 30 kilometriä pohjoiseen Puolangan kirkonkylältä. Kylässä sijaitsee valtakunnallisesti merkittävä Joukokylän-Kempasvaaran maisema-alue.


title: Joukokylä

text: Kylällä on toiminut oma peruskoulu, joka lakkautettiin vuonna 2010. Kylällä toimi pitkään oma kyläkauppa, joka lopetettiin konkurssin takia vuonna 2010.


title: Joukokylä

text: Kylä mainittiin jo vuonna Klaus Klauspojan vuoden 1650 kartassa nimellä Yockolanaby.


title: Toivo Heikkilä

text: Toivo Heikkilä (4. elokuuta 1906 Eräjärvi – 15. toukokuuta 1976) oli suomalainen diplomaatti. Hän oli koulutukseltaan filosofian maisteri.


title: Toivo Heikkilä

text: Heikkilä työskenteli Suomen ulkoministeriön palveluksessa vuodesta 1931. Vuosina 1940–1944 hän toimi lähetystösihteerinä Berliinissä ja Budapestissa ja vuosina 1948–1955 Suomen kaupallisena edustajana Berliinissä. Vuosina 1944–1946 hän työskenteli pääministeri J. K. Paasikiven ja vuosina 1946–1948 pääministeri Mauno Pekkalan sihteerinä. Vuodesta 1954 hän oli pääkonsuli, ulkoministeriön poliittisen osaston apulaispäällikkö 1955–1957, asiainhoitaja Budapestissä 1957–1960, Budapestin-suurlähettiläs vuodesta 1960.


title: Toivo Heikkilä

text: Vuonna 1965 Heikkilä julkaisi niin kutsuttuihin vaaran vuosiin 1944–1948 keskittyneen muistelmateoksen "Paasikivi peräsimessä", joka nousi myyntimenestykseksi. Pääministerin sihteerinä Heikkilä oli ollut hyvällä tarkkailupaikalla ja päässyt seuraamaan läheltä myös J. K. Paasikiven yksityiselämää. Presidentti Urho Kekkonen kommentoi kirjaa opetusneuvos Yrjö Kalliselle huhtikuussa 1966 lähettämässään kirjeessä: ""Heikkilän kirjassa on paljon pätevää ajan kuvausta, mutta monessa kohti siinä on ala-arvoista tekstiä.""


title: Arvo Rafael Heikonen

text: Arvo Rafael Heikonen (11. elokuuta 1892 Turku – 27. marraskuuta 1961 Helsinki) oli suomalainen juristi ja professori. Hän oli Helsingin yliopiston kauppaoikeuden professori vuodesta 1949, sitten Turun kauppakorkeakoulun kansleri vuodesta 1961. Hän julkaisi useita kauppaoikeutta käsitteleviä teoksia.


title: Arvo Rafael Heikonen

text: Arvo Heikosen vanhemmat olivat maanviljelijä Fredrik Oskar Heikonen ja Vendla Karoliina Isotalo ja puoliso vuodesta 1933 Irma Helena Palomaa, professori Matti Herman Palomaan tytär. Ylioppilaaksi Heikonen tuli 1914 ja suoritti oikeustutkinnon 1918, varatuomarin arvon hän sai 1921. Lakitieteen tohtoriksi Heikonen väitteli 1931. Hän toimi asianajajana 1920–1932 ja hoiti virkaa tekevänä useita Helsingin yliopiston oikeustieteellisiä professuureja vuodesta 1938, ennen vakinaistamistaan 1949.


title: Mehiläismonnit

text: Mehiläismonnit ("Pseudopimelodidae") on monnikaloihin kuuluva heimo. Heimon lajeja tavataan makesita vesistä Etelä-Amerikasta. Eräitä heimon lajeja pidetään akvaariokaloina.


title: Mehiläismonnit

text: Mehiläismonnien heimoon kuuluu 5 sukua ja lähteestä riippuen 26–29 lajia. Aikaisemmin heimon lajit sijoitettiin antennimonnien ("Pimelodidae") heimoon alaheimona "Pseudopimeloninae". Heimon kalat ovat kooltaan pieniä tai keskikokoisia ja pituudeltaan noin 5–40 cm. Tyypillisiä mehiläismonnilajien piirteitä ovat pienet silmät, suuri ja leveä suu sekä kuonon 3 lyhyttä viiksisäieparia. Eräiden mehiläismonnine ruumis on ruskeantäplikäs.


title: Mehiläismonnit

text: Mehiläismonneja tavataan laajalta alueelta Etelä-Amerikasta. Mehiläismonnien elintavat ovat huonosti tunnettuja. Yksi tunnetuimmista on krottimonni ("Lophiosilurus alexandri"), joka krottien tavoin elää liikkumattomana pohjalla ja hyökkää ylättäen saaliin kimppuun. "Batrochoglanis"- ja "Microglanis"-sukujen lajit ovat suosittuja akvaarioharrastajien keskuudessa.


title: Paavo Heinimo

text: Paavo Mikael Heinimo (vuoteen 1920 "Henriksson"; 16. elokuuta 1902 Ulvila – 18. toukokuuta 1986 Helsinki) oli suomalainen edistysmielisen osuuskauppaliikkeen piirissä toiminut henkilö.


title: Paavo Heinimo

text: Heinimo suoritti keskikoulun vuonna 1919 ja Suomen Liikemiesten Kauppaopiston 1922. Hän työskenteli seuraavat 11 vuotta Kulutusosuuskuntien Keskusliiton (KK) kirjanpito- ja neuvontaosastoilla. Hän oli lapualaisen Työväen osuuskaupan toimitusjohtaja 1933–1938 ja forssalaisen Osuusliike Tammen toimitusjohtaja 1938–1942, minkä jälkeen hän palasi KK:n neuvontaosaston apulaishoitajaksi. Vuosina 1947–1953 hän oli KK:n toisena johtajana ja samalla johtokunnan jäsennä vuoteen 1964. Pääuransa Heinimo loi helsinkiläisen osuusliike Elannon toimitusjohtajana vuosina 1953–1966 ja pääjohtajana vuosina 1966–1968. Hänen toimitusjohtajakautenaan Elanto kasvoi aluksi voimakkaasti ja vahvisti asemaansa pääkaupungin suurimpana päivittäiskauppaliikkeenä. Yhtiö myös vaurastui. Varoja sidottiin kuitenkin liikaa oman tuotannon lisäämiseen myymälöiden uudistamisen sijasta, joten 1960-luvulla Elanto alkoi nopeasti menettää markkinaosuutta kilpailijoilleen.


title: Paavo Heinimo

text: Heinimo toimi KK:n hallintoneuvoston puheenjohtajana vuosina 1964–1970 sekä asuntokeskuskunta Hakan johtokunnan puheenjohtajana 1953–1967 ja hallintoneuvoston puheenjohtajana 1968–1973. Hän kuului myös OTK:n hallintoneuvostoon 1941–1942 ja johtokuntaan 1962–1969, Kansa-yhtiöiden johtokuntaan 1945–1969, Valtion viljavaraston johtokuntaan 1952–1967 ja Kansaneläkelaitoksen lisättyyn hallitukseen 1953–1963.


title: Eino Heinonen

text: Eino Vilhelm Heinonen (24. syyskuuta 1893 Karjalohja – 11. marraskuuta 1965 Buenos Aires, Argentiina) oli suomalainen yritystoiminnan ja kaupan piirissä toiminut henkilö. Hän sai kauppaneuvoksen arvon 1939.


title: Eino Heinonen

text: Hänen isänsä nahkuri Vilho Heinonen perusti Saloon nahka- ja jalkineliikkeen, jossa Eino Heinonenkin lapsuudessaan työskenteli apuna.


title: Eino Heinonen

text: Eino Heinonen opiskeli Tuusulan kansanopistossa ja Helsingin maanviljelyslyseossa. Opinnot Helsingin yliopistossa keskeytti liikematka Siperiaan vuosina 1915–1916. Hän avioitui Argentiinassa ollessaan kokkolalaisen Edit Wiklundin kanssa vuonna 1923.


title: Eino Heinonen

text: Heinonen oli vuodesta 1918 Argentiinassa Suomen Nahkatehtaat Oy:n edustaja, ja edustanut myös Suomen puunjalostus- ym. teollisuutta ja harjoittanut tuonti- ja vientikauppaa Etelä-Amerikassa. Hänellä oli oma tuonti- ja vientiliike Buenos Airesissa vuodesta 1936. Hän tuki lahjoituksin muun muassa Domus Academican rakentamista, Vanamo-seuraa, Tulimaan tutkimusta ja suomalaista ampumaurheilua. Kauppaneuvoksen arvon myöntämisperusteissa todetaan Suomen ja Argentiinan kaupan hyväksi työskentelyn lisäksi muun muassa Heinosen toiminta tiedemiesten hyväksi, rintamamies- ja lottajärjestöjen avustaminen sekä avustukset Helsingin yliopistolle espanjalais-suomalaisen sanakirjan toimittamiseen.


title: Eino Heinonen

text: Eino Heinonen haudattiin synnyinkuntaansa Karjalohjalle. Hänen tyttärensä Pulmu Heinonen jatkoi isänsä liikeyrityksiä muutamia vuosia ja viljeli Eino Heinosen vuonna 1948 ostamaa Paraná-joen varrella sijaitsevaa Ruskon maatilaa.


title: Vanamo (täsmennyssivu)

text: Vanamo tarkoittaa seuraavia:


title: Pekka Heinänen

text: Bernhard (Pekka) Heinänen (19. huhtikuuta 1904 Hämeenlinna – 28. heinäkuuta 1992 Helsinki) oli suomalainen kemisti.


title: Pekka Heinänen

text: Pekka Heinäsen vanhemmat olivat tehtailija Vihtori Heinänen ja Amanda Nurminen ja puoliso vuodesta 1928 opettaja Lyyli Kyllikki Kauppinen. Heinänen tuli ylioppilaaksi 1932 ja valmistui filosofian kandidaatiksi 1928 ja lisensiaatiksi 1939. Filosofian tohtoriksi hän väitteli 1940 tutkimuksella "Über die Oxydation der Sorbinsäure und insbesondere ihres Methylesters mit molekularem und peroxydischem Sauerstoff". Ennen yliopistouraansa Heinänen toimi opettajana Helsingissä.


title: Pekka Heinänen

text: Heinänen oli Helsingin kauppakorkeakoulun kemian ja tavaraopin apulaisprofessori 1943–1950, professori vuodesta 1950, vararehtori vuodesta 1957 ja Helsingin yliopiston dosentti 1947–1966.


title: Paintball Sissos

text:
Paintball Sissos Oy on paintball- eli värikuula-alan yritys jonka toimenkuvaan kuuluu muun muassa maahantuonti, vienti, kotimaan myynti, vuokraus ja markkinointi.
Sissoksella on Pohjoismaiden suurin paintballmyymälä sekä Suomen suurin paintballsisäpelihalli Helsingin Jätkäsaaressa.


title: Paintball Sissos

text:
Paintball Sissos Oy aloitti toimintansa raumalaisena perheyrityksenä vuonna 1995. Värikuula-aseiden maahantuonti aloitettiin samana vuonna.
Vuonna 1998 Sissos laajensi toimintaansa ostamalla Rauman Aseaitan liiketoiminnan ja aloittamalla ampuma-aseiden myynnin. Vuosina 2002-2012 Rauman liike sijaitsi Papinhaan yritysalueella. Nykyisen liike sijaitsee Metallitiellä valtateiden 8 ja 12 risteyskohdassa. Myymälän koko on yli 700 neliömetriä.


title: Paintball Sissos

text: 2003 Sissos laajensi taas toimintaansa ja aloitti kalastustarvikkeiden vähittäismyynnin ostaessaan Rauman Pyyntivälineen liiketoiminnan.


title: Paintball Sissos

text: Liiketoiminta laajeni pääkaupunkiseudulle 2002 jolloin Sissos avasi myymälän Espooseen. Vuodesta 2005 vuoteen 2011 Helsingin Sissos toimi Myllypurossa. 1.8.2011 Sissos muutti Helsingin Jätkäsaaren Bunkkeriin ja marraskuussa myymälän yhteyteen avautui suuri sisäpelihalli.


title: Paintball Sissos

text: Vuonna 2007 yritys päätettiin hajauttaa selvemmiksi osiksi ja Rauman kalastus- ja metsästysliiketoiminta eriytettiin Sissos-Myymälä Oy:ksi ja Sissos-Tuote Oy jatkoi paintballtuotteiden markkinoijana. Sittemmin Sissos-Tuote vaihtoi nimeään toimintaa paremmin kuvaavaksi ja on nykyisin Paintball Sissos Oy.


title: Paintball Sissos

text: Sissos Pro Shop on toiminut Helsinborgissa vuodesta 2007 ja Latvian Riiassa vuodesta 2008


title: Paintball Sissos

text: Paintball Bunkkerissa on 45x30m kokoinen Sup´air syndeillä (erikokoisia ja -muotoisia ilmatyynyjä) ja tekonurmella varustettu paintballkenttä. Sisäpelihalli sijaitsee Helsingin Jätkäsaaressa Länsiterminaalin läheisyydessä. Sissos järjestää myös ulkopelejä Vantaan Malminkartanon ulkopelikentällä Sissos Arenalla.


title: E. L. Karhu

text: E. L. Karhu (syntymänimeltään Emilia Pöyhönen, s. 1982) on suomalainen näytelmäkirjailija ja dramaturgi. Hän valmistui Teatterikorkeakoulusta dramaturgian koulutusohjelmasta vuonna 2008.


title: E. L. Karhu

text: Karhu on sekä kirjoittanut näytelmiä että toiminut esitys- ja elokuvadramaturgina. Karhu on käsitellyt töissään mm. yksilönvapauden ja -vastuun teemoja, problematisoinut yhteiskunnallisia epäkohtia sekä pohtinut hulluuden ja selväjärkisyyden eri ulottuvuuksia. Hänen tuotantonsa tutkii myös niitä mahdollisuuksia, mitä muodon, kielen ja tyylin variaatio antaa teoksille. Karhun näytelmiä on käännetty useille eri kielille.


title: Kalle Korhonen (lähetyssaarnaaja)

text: Kalle Emerik Korhonen (30. maaliskuuta 1885 Vesanto – 30. toukokuuta 1963) oli suomalainen Kiinassa toiminut lähetyssaarnaaja, kirjailija ja suomentaja.


title: Kalle Korhonen (lähetyssaarnaaja)

text: Korhosen vanhemmat olivat maanviljelijä Otto Korhonen ja Edla Sofia Puranen. Hän pääsi ylioppilaaksi Helsingin suomalaisesta lyseosta 1918 ja valmistui filosofian maisteriksi Helsingin yliopistosta vuonna 1921.


title: Kalle Korhonen (lähetyssaarnaaja)

text: Korhonben toimi vuosina 1910–1935 lähetyssaarnaajana Kiinassa lukuun ottamatta Suomessa 1917–1921 ja 1925–1929 viettämäänsä aikaa. Hän oli Tsinglan keskikoulun johtajana Hunanissa 1912–1925, seurakunnan hoitajana Tsingshissä 1924–1925 sekä Shekoun pappisseminaarin opettajana 1929–1935. Korhonen oli myös lähetysseuran taloudenhoitajana Kiinassa 1914–1917 sekä 1921–1925 ja hän oli Kiinan luterilaisen kirkon kustannusliikkeen johtokunnan jäsen 1930–1934.


title: Kalle Korhonen (lähetyssaarnaaja)

text: Palattuaan lopullisesti Suomeen 1935 Korhonen toimi Riemuvuosi-aikakauslehden toimittajana 1939–1950 ja oli Sininauhaliitto ry:n matkasihteerinä vuodesta 1951. Hän harjoitti myös lähetystyötä junissa.


title: Kalle Korhonen (lähetyssaarnaaja)

text: Kalle Korhonen oli naimisissa 1912–1958 Ilmi Irene Lammenrannan (k. 1958) kanssa.


title: Vihtori Savolainen

text: Johannes Vihtori Savolainen (17. heinäkuuta 1882 Pietari – 3. tammikuuta 1963 Helsinki) oli suomalainen pastori ja Japanissa toiminut lähetyssaarnaaja.


title: Vihtori Savolainen

text: Savolainen toimi yli 50 vuoden ajan lähetyssaarnaajana Japanissa muun muassa Hokkaidon saarella. Hän oli aluksi maallikkolähetti mutta hankki sittemmin teologisen koulutuksen yliopistossa.


title: Arrasin taistelu (1917)

text: Arrasin taistelu oli ensimmäisessä maailmansodassa Arrasissa Ranskassa 9. huhtikuuta – 16. toukokuuta 1917 käyty taistelu. Arrasissa Brittiläinen siirtoarmeija hyökkäsi osana ranskalaisen kenraali Robert Nivellen suunnittelemaa hyökkäystä, jolla saksalaiset piti saada perääntymään Aisnejoen taakse. Koko operaatiota kutsutaan nimillä Aisnen ensimmäinen taistelu ja Nivellen offensiivi.


title: Arrasin taistelu (1917)

text: Tehtävään määrättiin kolme brittiarmeijaa. Hyökkäyksen kärjessä oli kenraali Edmund Allenbyn 3. armeija. Pohjoisempana kohti Vimyn harjannetta pyrki kenraali Henry Hornen 1. armeija, jossa oli myös kanadalaisia. Kenraali Hugh Goughin oli määrä hyökätä Allenbyn eteläpuolella Bullecourtin ympäristössä. Vastassa olivat Saksan 6. armeijan sotilaat johtajanaan kenraali Ludwig von Falkenhausen. Operaatio alkoi viisipäiväisellä tykistötulella, jonka jälkeinen ensimmäinen hyökkäyspäivä oli menstyksekäs. Erityisesti kunnostautuivat kanadalaiset, jotka etenivät 6 km ja valloittivat Vimyn harjanteen. Gough sen sijaan ei juurikaan menestynyt. Brittilentäjät kärsivät operaatiossa huomattavia menetyksiä. Huhtikuussa 1917 saa surmansa 33 prosenttia brittilentäjistä.


title: Arrasin taistelu (1917)

text: Brittien ylipäällikkö Douglas Haig jatkoi Arrasin taistelua toukokuun puoliväliin asti, ja taistelut keskittyvät Bullecourtiin. Operaation jatkaminen johtui osittain siitä, että sen avulla saksalaiset eivät olisi hyötyneet ranskalaisjoukkoihin levinneestä kapinoinnista ja epäjärjestyksestä.


title: Arrasin taistelu (1917)

text: Tavoitteena ollutta suurta läpimurtoa ei saatu. Vimyn harjanteen taistelussa vallattiin kukkula numero 145. Yksi syy epäonnistumiseen oli panssarivaunujen puute. Hyökkääville brittijoukoille oli luvattu 200 uutta Mark IV-panssaria, mutta vain 45 Mark II -koulutuspanssaria saatiin brittien tueksi.


title: Léré

text: Léré on kunta ja sen keskuskylä Timbuktun alueen Niafunkén piirissä Malissa. Se sijaitsee piirin länsiosassa 115 kilometrin päässä Niafunkésta. Kunnassa on 16 100 asukasta (vuonna 2009).


title: Léré

text: Kunnan pinta-ala on yli 2 000 neliökilometriä. Se rajoittuu pohjoisessa Goundamin piirin Alzounoubin, idässä Diankén, etelässä Youwaroun piirin Farimakén ja lännessä Nionon piirin Nampalarin kuntiin. Seutu kuuluu kuivuudesta ja eroosiosta kärsivään Sahelin vyöhykkeeseen.


title: Léré

text: Kuntaan kuuluu 18 kylää ja paimentolaisryhmää. Asukkaat ovat fulbeja, bambaroita, songhaita, arabeja ja tuaregeja.


title: Léré

text: Seudun pääelinkeinot ovat karjanhoito ja maanviljely. Tärkeimmät viljelykasvit ovat riisi, hirssi ja durra. Myyntiin kasvatetaan tupakkaa, sipulia, perunaa ja maniokkia. Kotieläimiä ovat naudat, lampaat, vuohet, kamelit, aasit, hevoset ja siipikarja. Lisäksi harjoitetaan kalastusta, käsityöammatteja ja kaupankäyntiä. Léréssä pidetään piirikunnan vilkkaimmat markkinat.


title: Léré

text: Kunnassa on viisi alakoulua, yläkoulu ja koraanikoulu. Lähin terveyskeskus on Niafunkéssa. Varsinaisia maantieyhteyksiä ei ole.


title: Arrasin taistelu (1918)

text: Arrasin taistelu oli ensimmäisessä maailmansodassa Koillis-Ranskan Arrasissa keväällä 1918 käyty taistelu, jota nimitetään myös nimillä "St. Mihiel" ja "Operaatio Michael" (taistelun saksalainen koodinimi). Taistelu oli osa Saksan vuoden 1918 kevätoffensiivia eli "Kaiserschlachtiin".


title: Arrasin taistelu (1918)

text: Saksalainen kenraali Erich Ludendorff arveli voivansa hyötyä siitä, että alue oli brittiläisten ja ranskalaisten joukkojen saumakohta. Sen vuoksi hän aloitti kolmen armeijan, kaikkiaan 63 divisioonan voimin 21. maaliskuuta 1918 hyökkäyksen niitä vastaan Sommejoen eteläpuolella. Tarkoitus oli edetä Arrasista St. Quentiniin ja La Fèreen ulottuvalla 80 km:n pituisella rintamanosalla. Puolustautuvilla briteillä oli käytössä 26 divisioonaa. Britit pyrkivät pitämään asemansa, mutta ranskalaiset halusivat vain estää etenemisen Pariisin suuntaan, kuten Ludendorff oli arvellutkin. Päävastuu alueen puolustuksesta annettiin 26. maaliskuuta ranskalaiselle kenraali Ferdinand Fochille.


title: Arrasin taistelu (1918)

text: Hyökkäys repi brittien puolustuksen auki hyökkäyksen rajuuden ja sankan sumuverhon vuoksi. Saksalaiset etenivät vajaassa viikossa 65 kilometriä lähelle Amiensin kaupunkia ja aiheuttivat puolustajille noin 240 000 miehen tappiot. Hyökkääjät olivat kuitenkin jo melko uupuneita. Ludendorff käski 5. huhtikuuta keskeyttämään hyökkäyksen, koska oli käynyt selväksi, ettei sillä saavuteta ratkaisevaa voittoa Sommen alueella. Saksa siirsi toimintansa painopisteen tämän jälkeen operaatio Georgetteen Lysnejoen suunnalla.


title: Maria Matinmikko

text: Maria Matinmikko (s. 1983 Oulu) on suomalainen runoilija ja kirjailija.


title: Maria Matinmikko

text: Matinmikon esikoisrunokokoelma "Valkoinen" ilmestyi maaliskuussa 2012 ntamon kustantamana. Matinmikko sai teoksesta Yleisradion Tanssiva karhu -runopalkinnon. Kyseessä oli ensimmäinen kerta, kun palkinto myönnettiin esikoisteokselle. "Valkoinen" oli ehdolla myös Helsingin Sanomien esikoiskirjapalkinnon saajaksi. Trilogian toisen osan, "Musta", julkaisi Mahdollisen Kirjallisuuden Seura marraskuussa 2013.


title: Maria Matinmikko

text: Matinmikko asuu Helsingissä. Hän on valmistunut filosofian maisteriksi Helsingin yliopistosta ja opiskellut kirjoittamista muun muassa Oriveden Opiston sanataiteen ohjelmassa ja Oulu-opistossa. Hän kuuluu Nuoren Voiman Liiton hallitukseen.


title: Trey of Triforia

text: Trey of Triforia on kuvitteellinen henkilö ja sankari Power Rangers -universumissa, joka esiintyi ensimmäisen kerran televisiosarjoissa "Power Rangers Zeo".


title: Trey of Triforia

text: Hän on Triforia-planeetan lordi, jonka rangerasun visiiri ja sauva on mallinnettu kuningasta tarkoittavan kanji-merkin mukaan. Lisäksi Trey of Triforia kuuluu avaruusrotuun, joita kutsutaan triforialaisiksi. Hän on alkuperäinen "Kultainen Ranger", joka saapui Maahan auttamaan Zeo Power Rangereita taistelussa Machine Empireä vastaan.


title: Trey of Triforia

text:
Trey antoi rangereiden käyttöön myös useita voimakkaita zordeja, joilla rangerit taistelivat Machine Empiren suurentamia hirviöitä vastaan. Hänen antamat zordit olivat
Super Zeozordit, Warrior Wheel sekä hänen itsensäkin käyttämä avaruusalus, Pyramidas.


title: Trey of Triforia

text: Trey on myös järjestyksessä toinen Power Rangers -sarjan hahmo, jolle on tehty oma tunnusmusiikki "Go Gold Ranger". Häntä ennen oman tunnusmusiikin sai Tommy Oliver, jonka tunnusmusiikit ovat "Go Green Ranger Go" ja "White Ranger Tiger Power".


title: Trey of Triforia

text: Trey piti ensimmäisissä jaksoissa henkilöllisyytensä salassa, kun hän ilmestyi kultaisena rangerina suoraan taisteluun ja taistelun päätyttyä salaperäisesti katosi. Niinpä Treyn outo käyttäytyminen sai muut rangerit epäilemään kultaisen rangerin olleen Billy Cranston. Myöhemmin Trey kuitenkin haavoittui seitsemän varox-palkkiometsästäjän hyökkäyksessä ja hänen täytyi paljastaa henkilöllisyytensä. Sen tehdessään hänen yhtenäisyytensä särkyi ja hänen kolme persoonaansa irtosi toisistaan. Trey jakautui siten kolmeksi olennoksi, jotka tunnettiin nimillä: Trey of Courage, Trey of Wisdom ja Trey of Heart.


title: Trey of Triforia

text: Koska Trey oli jakautunut kolmeksi erilliseksi olennoksi, hän ei voinut enää käyttää kultaisen rangerin voimiaan ja antoi ne tilapäisesti Jason Lee Scottille. Yksi hänen entiteeteistään antoi Zeo Rangereille myöhemmin myös uuden aseen. Koskaan ei kuitenkaan tarkennettu kuka Treyn kolmesta olennosta sen teki. Myöhemmin selvisi, että Jason ei pystynyt enää hallitsemaan kultaisen rangerin voimia. Niitä ei oltu tarkoitettu ihmisten hallittaviksi, joten ne olivat jättämässä hänen kehonsa ja veivät samalla myös hänen omia fyysisiä voimiaan. Niinpä Zordon ja Alpha 5 kutsuivat Treyn Maahan ottamaan voimansa takaisin. Trey of Triforia ei ollut vielä täysin toipunut, mutta hän päätti siitä huolimatta ottaa riskin. Kolme olomuotoa saatiin seremonian avulla jälleen yhdeksi ja kultaisen rangerin voimat saatiin palautettua hänelle. Seremonian jälkeen hän auttoi Zeo Rangereita vielä voittamaan King Mondon ja hänen kätyrinsä suurentamalla taistelun ajaksi koko Power Ranger -ryhmän zordien kokoisiksi.


title: Trey of Triforia

text: Kaksi vuotta myöhemmin Dark Specterin joukot aloittivat suurhyökkäyksen useisiin avaruuden kohteisiin. Trey nähtiin jälleen taistelemassa kultaisena rangerina Vican galaksissa sinne hyökänneitä Lord Zeddin ja Rita Repulsan joukkoja vastaan. Hirviöiden musertama Trey pystyi vain katsomaan Ecliptorin hologrammia, joka julisti Dark Specterin tuhoutuneen ja Astroneman nousseen uudeksi ylimmäksi hallitsijaksi. Myöhemmin seuraavana päivänä Zordonin energia-aalto levisi maailmankaikkeuteen ja muutti kaikki hirviöt hiekaksi. Samalla aalto muutti myös Lord Zeddin ja Ritan ihmisiksi. Trey nähtiin seuraamassa ihmeissään tapahtumia.


title: Trey of Triforia

text: Trey on kotoisin Triforia-planeetalta, jonka asukkaita kutsutaan triforialaisiksi. Muutamia merialueita lukuun ottamatta planeetan pinnasta valtaosa on maata. Planeettaa kiertää myös kolme kuuta. Triforia-planeettaa käytettiin yhdessä Aquitar-planeetan kanssa hyödyksi myös seremoniassa, jolla Treyn kolme olomuotoa saatiin palautettua yhdeksi.


title: Trey of Triforia

text: Triforialaiset ovat Triforia-planeetalla asuva rotu, jonka edustajilla on kolme olomuotoa, jotka ovat tavallisesti liittyneet yhteen. Kun Trey oli jakautunut kolmeen olomuotoon, ne olivat nimeltään Courage, Wisdom ja Heart.


title: Trey of Triforia

text: Kultaisen Rangerin henkilöllisyydellä leikiteltiin usean jakson ajan ennen kuin se lopulta paljastui Trey of Triforiaksi. Muutamassa ensimmäisessä jaksossa kultaisen rangerin äänenä toimi Brad Hawkins, joka oli näytellyt myös yhtä päähahmoista toisessa Sabanin tuottamassa sarjassa "VR Troopers". Saban oli "VR Troopersin" päättymisen jälkeen suunnitellut käyttävänsä häntä tässäkin roolissa, mutta lopulta kultaisen rangerin rooli meni kuitenkin Ted, Tim ja Tom DiFillippolle, joista kukin esitti yhtä Treyn kolmesta persoonasta. Muita henkilöitä, joiden leikiteltiin olleen kultainen ranger olivat:


title: Emanuele Zonzini

text: Emanuele Zonzini (s. 17. helmikuuta 1994) on sanmarinolainen moottoriurheilija.


title: Emanuele Zonzini

text: Zonzini aloitti uransa kartingissa. Vuonna 2011 hän ajoi Italian ja Euroopan Formula Abarth -sarjassa vaihtelevalla menestyksellä. Vuonna 2012 Zonzini jatkoi sarjoissa sijoittuen Euroopan sarjassa viidenneksi voittamalla yhden kilpailun ja Italian sarjassa hän sijoittui kolmanneksi. Hän ajoi samana vuonna neljä kilpailua Formula Renault Alps -sarjassa. Vuonna 2013 Zonzini siirtyi GP3-sarjaan ajaen Trident-tallissa saavuttamatta pisteitä. Parhaaksi sijoitukseksi jäi 12:s sija.


title: Benjamin Helander

text: Anders Benjamin Helander (2. maaliskuuta 1876 Kuopio – 10. marraskuuta 1949 Helsinki) oli suomalainen metsänhoitoalan asiantuntija ja johtaja.


title: Benjamin Helander

text: Helanderin vanhemmat olivat rehtori Anders Helander ja Lovisa Augusta Frosterus. Hänen puolisonsa vuodesta 1900 oli Bertta Johanna Lindgren (s. 1877), metsänhoitaja Martin Anders Johannes Helander oli heidän poikansa. Helander pääsi ylioppilaaksi 1893 Kuopion lyseosta ja valmistui Evon metsäopistosta 1896, jolloin hänestä tuli metsäkonduktööri. Helsingin yliopistosta hän valmistui filosofian maisteriksi 1918 ja lisensiaatiksi 1923. Helander toimi opettajana Kurkijoen yleisessä maanviljelyskoulussa 1898–1903 ja Tuomarniemen metsäkoulussa 1903–1906. Hän oli järjestötehtävissä 1906–1910, toimi Helsingin yliopiston metsänhoitajana ja metsäteknologian opettajana 1910–1919 sekä oli Pekkalan kartanon isännöitsijänä Ruovedellä 1919–1929. Vuosina 1928–1946 Helander oli Keskusmetsäseura Tapion toimitusjohtaja. Helander oli valitsijamies Suomen presidentinvaalissa 1925. Professorin arvo hänelle myönnettiin 1936.


title: Ilmari Kovero

text: Kaarlo Ilmari Kovero (11. tammikuuta 1877 Helsinki – 27. tammikuuta 1963 Helsinki) oli suomalainen taloustieteilijä ja Helsingin yliopiston finanssiopin professori.


title: Ilmari Kovero

text: Koveron vanhemmat olivat lyseon lehtori, professori Karl Adolf Kovero ja Johanna Katariina Richter. Hän pääsi ylioppilaaksi Jyväskylän lyseosta 1894 ja valmistui filosofian kandidaatiksi 1898, maisteriksi 1900 sekä lisensiaatiksi ja tohtoriksi 1911.


title: Ilmari Kovero

text: Kovero toimi Suomen liikemiesten kauppaopiston opettajana 1904–1916, kauppakorkeakoulun opettajana 1916–1919 sekä teollisuusneuvoksena 1919–1928. Hän oli Helsingin yliopiston tilastotieteen ja kansantalouden apulaisprofessorina 1932–1934 ja finanssiopin professorina 1934–1944. Kovero oli myös Chilen kunniakonsuli 1930–1932 ja hän oli Suomalaisen Tiedeakatemian jäsen vuodesta 1938.


title: Ilmari Kovero

text: Taloustutkimusten ohella Kovero laati kirjanpidon ja kauppakirjeenvaihdon oppikirjoja sekä julkaisi myös runoja nimimerkillä "Martti Kolu".


title: Ilmari Kovero

text: Kovero oli naimisissa kaksi kertaa:


title: Diabaly

text: Diabaly on maalaiskunta ja sen keskuskylä Ségoun alueen Nionon piirissä Malissa. Se sijaitsee Fala de Molodon kanavan varrella 50 kilometriä Nionosta pohjoiseen. Kunnassa on 35 300 asukasta (vuonna 2009).


title: Diabaly

text: Kunnan pinta-ala on 1 538 neliökilometriä. Se rajoittuu pohjoisessa Dogofryn, idässä Ténenkoun piirin Karérin, etelässä Sirifila-Boundyn ja Toridaga-kon sekä lännessä Sokolon kuntiin. Seutu kuuluu kuivuudesta kärsivään Sahelin vyöhykkeeseen.


title: Diabaly

text: Kuntaan kuuluu 32 kylää. Asukkaat ovat bambaroita, fulbeja, songhaita, soninkeja, tuaregeja (belloja), miniankoja, moseja, samoja, bozoja, boboja ja maureja. Tärkeimmät kielet ovat bambara, fulani ja songhai.


title: Diabaly

text: Historiallisella Koroumarin alueella sijaitseva paikkakunta on saanut alkunsa Nigerjoen keinokastelujärjestelmää hoitavan Office du Nigerin työläisasutuksesta, joka perustettiin entisen fulbekylän paikalle vuonna 1952. Ennen vuoden 1996 paikallishallintouudistusta se kuului Sokolon arrondissementtiin.


title: Diabaly

text: Diabalyn kautta kulkee Ségoun ja Timbuktun välinen maantie RN33, josta haarautuu RN31 Naraan. Seudun pääelinkeinot ovat osin keinokasteluun perustuva maanviljely, karjanhoito ja kalastus. Tärkeimmät viljelykasvit ovat riisi, vihannekset, hirssi ja durra. Kotieläimiä ovat naudat, lampaat ja vuohet. Lisäksi harjoitetaan kaupankäyntiä ja käsityöammatteja.


title: Diabaly

text: Kunnassa toimii seitsemän alkeiskoulua, viisi lukutaitokeskusta, kolme koraanikoulua ja kolme yläkoulua. Terveyskeskuksia on kaksi. Kulttuuripalveluihin kuuluvat kansantalo ja elokuvasali.


title: Vankilaoikeus

text: Vankilaoikeus (lyhennys VANKO) oli Suomessa 1932–2006 toiminut erityistuomioistuin. Se päätti siitä, tuliko vaarallisena pidetty rikoksenuusija sijoittaa pakkolaitokseen vai tavalliseen vankilaan. Sen toimivaltaan kuului myös se, tuliko nuori rikollinen sijoittaa tavalliseen vankilaan vai nuorisovankilaan.


title: Vankilaoikeus

text: Vankilaoikeuden jäseninä oli vankeinhoitolaitoksen päällikkö sekä alkuaan kolme (myöhemmin neljä) muuta jäsentä, jotka tasavallan presidentti määräsi toimeen viideksi vuodeksi kerrallaan. Yhdellä jäsenellä (myöhemmin kahdella) tuli olla kokemusta tuomarina työskentelystä ja yhden jäsenen piti olla mielisairaanhoitoon perehtynyt lääkäri. Tasavallan presidentti määräsi myös kuka oikeuden lakimiesjäsenistä toimi vankilaoikeuden puheenjohtajana ja kuka varapuheenjohtajana. Presidentti määräsi myös kullekin jäsenelle yhden (myöhemmin kaksi) varajäsentä. Vankilaoikeuden kaikkien jäsenten oli vannottava tuomarinvala.


title: Vankilaoikeus

text: Vankilaoikeuden tai sen määräämän henkilön oli tutkittava vaarallisena pidetyn henkilön tapaus ja annettava hänelle tiedoksi ne syyt, joiden perusteella eristämistä vaadittiin. Vangille oli varattava tilaisuus tehdä muistutuksia vankilaoikeuden istunnossa. Tähän hän sai käyttää avustajaa tai asiamiestä. Vuodesta 1971 lähtien rikolliselle voitiin myöntää maksuton oikeudenkäynti vankilaoikeudessa ja määrätä hänelle oikeudenkäyntiavustaja.


title: Vankilaoikeus

text: Oikeuden päätös oli heti lainvoimainen ja se oli siten myös heti täytäntöön pantavissa. Jos päätöstä ei pantu täytäntöön kymmenen vuoden kuluessa päätöksen antamisesta, se raukesi. Päätös raukesi myös kymmenen vuoden kuluttua täytäntöönpanon keskeytymisestä. Jos vankilaoikeuden jäsentä haluttiin syyttää virkavirheestä, oli toimivaltainen tuomioistuin Helsingin hovioikeus.


title: Vankilaoikeus

text: Vuonna 1952 hallitus ehdotti vankilaoikeuden nimen vaihtamista vankilalautakunnaksi, sillä nimeä pidettiin harhaanjohtavana, koska oikeudessa noudatettu toiminta ei ollut tuomioistuinmenettelyä. Nimenä pysyi kuitenkin vankilaoikeus.


title: Artturi Helenius

text: Artturi (Arthur) Helenius (30. tammikuuta 1878 Viipuri – 17. toukokuuta 1959 Helsinki) oli suomalainen kauppaneuvos ja Kulttuurirahaston ensimmäinen suurlahjoittaja. Hän sai kauppaneuvoksen arvon 1938.


title: Artturi Helenius

text: Artturi Heleniuksen vanhemmat olivat Wilhelm Helenius ja Katarina Turunen ja puoliso vuodesta 1907 Aina Maria Broman. Helenius kävi keskikoulun ja kauppaopiston. Hän toimi Juvankosken paperitehtaan kassanhoitajana ja isännöitsijänä Parikkalassa 1899–1904, oman sahaliikkeen Helenius perusti 1904. Vuodesta 1906 hän toimi Parikkalan Särkisalmen sahan toimitusjohtajana ja yksinomistajana vuodesta 1914. Sulkavan Kukkapään sahan omistaja ja toimitusjohtaja Helenius oli 1914–1922, Pohjolan huopa Oy:n toimitusjohtaja vuodesta 1914 ja Kirvun ja Karjalan huopatehtaiden vuodesta 1927. Helenius oli Suomen Kulttuurirahaston ensimmäinen miljoonalahjoittaja ja toinen kunniajäsen. Hän testamenttasi rahastolle yli sata miljoonaa markkaa.


title: Liigacup 2013

text: Liigacup 2013 on alkuvuodesta 2013 pelattava jalkapallokilpailu, johon osallistuvat Veikkausliigan 12 joukkuetta.


title: Liigacup 2013

text: Joukkueet on jaettu kolmeen lohkoon, joissa kussakin pelataan kaksinkertainen sarja siten, että kaikki joukkueet kohtaavat toisensa sekä kotona että vieraissa. Kaksi parasta kustakin lohkosta ja kaksi parasta lohkossaan kolmanneksi sijoittunutta joukkuetta etenee pudotuspeleihin. Jatkoon päässeet joukkueet saavat aloittaa Suomen Cupissa muita joukkueita myöhemmältä kierrokselta. Alkulohkovaihe pelataan 15. tammikuuta–6. maaliskuuta välisenä aikana.


title: Liigacup 2013

text: Mikäli lohkojen kolmanneksi sijoittunut joukkue valikoituu pelaamaan saman alkulohkon joukkuetta vastaan, vaihtavat kolmanneksi sijoittuneet paikkaa puolivälieräotteluissa.


title: Liigacup 2013

text: Viisi maalia:


title: Liigacup 2013

text: Neljä maalia:


title: Liigacup 2013

text: Kolme maalia:


title: Liigacup 2013

text: Kaksi maalia:Yksi maali:


title: Liigacup 2013

text: Oma maali:


title: Tomaatteja

text: Tomaatteja on taiteilija Pekka Halosen öljyvärimaalaus, 42×51 cm, pahville, jonka hän maalasi vuonna 1913. Teos kuuluu Ateneumin taidemuseon Antellin kokoelmiin.


title: Tomaatteja

text: Pekka Halonen maalasi vuonna 1913 useita maalauksia omasta puutarhastaan Halosenniemessä. Näistä tämä viheroranssivoittoinen "Tomaatteja"-maalaus on yksi. Kaikkiaan Haloselle koko 1910-luku oli kotikeskeistä aikaa. Hän maalasi tällöin pääasiassa kotinsa ympäristössä eri vuodenaikoina, mutta myös aiheita kodin sisältä: interiöörejä ja lapsiaiheita.


title: Tomaatteja

text: Pekka Halosta ei yleensä pidetty taiteen uudistajana, mutta hän oli ensimmäisten suomalaisten taiteilijoiden joukossa, jotka alkoivat suuntautua värimaalaukseen. Hän siirtyi kirkkaamman ja puhtaamman väripaletin käyttöön vähitellen 1900-luvun ensimmäisellä vuosikymmenellä. Tämä saavutti huippunsa hänellä 1910-luvun alkuvuosina, jolloin hänen taidettaan voisi kutsua puhtaiden päävärien väri-iloitteluksi.


title: Tomaatteja

text: "Tomaatteja"-maalauksen hän maalasi myös vuonna 1916. Tämä kuultavia punaisia ja vihreitä tomaatteja täynnä oleva tomaatinoksastoa kuvaava maalaus on yksityisomistuksessa. Väreiltään Ateneumin "Tomaatteja"-maalaus on vaaleampi kuin tämä maalaus. Ateneumin maalaus kuvaa tomaatinoksastoa aikaisessa kasvuvaiheessa kellertävine, vihreine ja punaisine tomaatteineen.


title: Israel Helenius

text: Israel Helenius (1726 Muurla – 1806) oli suomalainen valtiopäivämies, myssyjohtaja. Hän tuli ylioppilaaksi 1746 ja oli talonpoikaissäädyn edustaja valtiopäivillä. Hän osallistui myssyjohtajana politiikkaan, erityisesti valtiopäivillä vuosina 1765–1766. Hänen ajamiaan asioitaan oli muun muassa talonpoikaispurjehduksen vapauttaminen.


title: Planman

text: Planman voi viitata seuraaviin henkilöihin:


title: Lauri Helenius

text: Lauri Sakari Helenius (25. heinäkuuta 1887 Rauma – 7. joulukuuta 1959 Helsinki) oli suomalainen diplomi-insinööri ja Fiskarsin pääjohtaja.


title: Lauri Helenius

text: Heleniuksen vanhemmat olivat kirkkoherra, rovasti Kaarle Helenius ja Hilma Evelina Bergroth. Hän pääsi ylioppilaaksi Rauman yhteislyseosta vuonna 1905 ja valmistui diplomi-insinööriksi Teknillisen korkeakoulun koneosastolta 1909 ja sähköosastolta 1910.


title: Lauri Helenius

text: Helenius oli Oy Lokomo Ab:n toimitusjohtaja 1922–1924, Tampereen Pellava- ja Rautateollisuus Oy:n konepajan johtaja 1925–1940, Suomen Teollisuusliiton toimitusjohtaja 1940–1942, puheenjohtaja 1948–1952 sekä Fiskarsin pääjohtaja 1943–1957. Hän sai vuorineuvoksen arvon 1943 ja tekniikan kunniatohtorin arvon 1949. Heleniuksella oli suuri merkitys Suomen veturiteollisuuden kehittymiselle.


title: Nagato (1919)

text: Nagato oli keisarillisen Japanin laivaston vuonna 1920 palvelukseenotettu Nagato-luokan taistelulaiva. Alus oli sisaraluksensa "Mutsun" kanssa maailman ensimmäiset taistelulaivat, joiden pääaseistuksen kaliiperi oli 41 senttimetriä (16 tuumaa) tai suurempi.


title: Nagato (1919)

text: Alus tilattiin Kuren laivastontelakalta ja sen köli laskettiin 28. elokuuta 1917. Alus laskettiin vesille 9. marraskuuta 1919 ja se valmistui 25. marraskuuta 1920.


title: Nagato (1919)

text: "Nagato" oli amiraali Isoroku Yamamoton lippulaivana 12. huhtikuuta 1942 asti. Aluksen ainoa merkittävä sotatoimi toisessa maailmansodassa oli Leytenlahden taisteluun. Alus selvisi sodasta, vaikka se vauriotui useita kertoja sodan aikana. Alusta käytettiin sodan jälkeen maalilaivana ydinasekokeissa Bikini-atollilla, jossa se upposi 29. heinäkuuta 1946.


title: Veli Helenius

text: Veli Arthur Helenius (5. lokakuuta 1910 Helsinki – 16. marraskuuta 1984 Helsinki) oli suomalainen diplomaatti, koulutukseltaan lainopin kandidaatti. Hän oli pääkonsuli ja kaupallisen edustuston päällikkö Kölnissä vuodesta 1958, suurlähettiläs New Delhissä, Jakartassa  ja Bangkokissa vuosina 1961–1964, ulkoministeriön hallinnollisen osaston päällikkö 1964–1967, suurlähettiläs Pekingissä ja Hanoissa vuosina 1967–1974 ja Kööpenhaminassa 1974–1977.


title: Nokia 5100

text: Nokia 5100 on Nokian vuonna 2003 julkaistu matkapuhelin. Sen muotoili Nokian silloinen muotoilujohtaja Frank Nuovo.


title: Pyhän Henrikin legenda

text: Pyhän Henrikin legenda () on keskiajalla Turun hiippakunnassa laadittu pyhimyslegenda. Piispa Henrikin kanonisoinnissa käytetty legenda käsittää selostuksia piispan elämästä ja ihmeteoista. Se on laadittu noin vuosina 1270-1290, yli sata vuotta piispa Henrikin oletetun kuoleman jälkeen.


title: Pyhän Henrikin legenda

text: Legendan mukaan Pyhä Henrik seurasi kuningas Eerik Pyhää tämän ristiretkelle Varsinais-Suomeen aikaisintaan vuonna 1155 ja jäi maahan saarnaamaan, kastamaan ja järjestämään kirkollisia oloja. Hänen saarnamatkansa ulottuivat kansanperinteiden mukaan Kokemäelle saakka. Pyhä Henrik ei ollut ensimmäinen kristinuskon julistaja näillä seuduilla, mutta kirkollisen järjestyksen luomisen on katsottu alkaneen hänen toiminnastaan. Pyhän Henrikin surmasi jo seuraavana talvena murhamies, jonka nimeä legenda ei mainitse. Legenda kuvaa Pyhän Henrikin kuoleman seuraavasti:


title: Pyhän Henrikin legenda

text: Varhaisin versio Pyhän Henrikin legendasta on peräisin 1200-luvun lopulta, jolloin hänen luunsa luultavasti siirrettiin Nousiaisista Turkuun. Uudempi laajennettu versio laadittiin 1400-luvun jälkipuoliskolla. Kertomus koostuu yhdeksästä lyhyestä luvusta. Neljä ensimmäistä käsittelee hänen elämäänsä ("vita"), loput kertovat Henrikiin liittyvistä ihmeistä ("miracula"), joita luetellaan yhteensä yksitoista.


title: Pyhän Henrikin legenda

text: Pyhän Henrikin legenda on yksi kolmesta piispa Henrikin toiminnasta kertovasta lähteestä. Muut ovat 1600-luvulla ensimmäisen kerran muistiin kirjoitettu Piispa Henrikin surmavirsi sekä satakuntalainen ja varsinaissuomalainen kansanperinne. Yksikään Henrikin aikainen lähde ei mainitse piispaa, joten hänen olemassaolostaan ei ole täyttä varmuutta.


title: Nokia 5140

text: Nokia 5140 on Nokian vuonna 2003 julkaistu matkapuhelin. Nokian 5140 on mallin 5120 seuraaja valmistajan roiske- ja pölysuojatussa mallisarjassa. Mallin erikoisuuksina ovat mm. vatupassi, kompassi, lämpö- ja desibelimittari.


title: Nokia 5500

text: Nokia 5500 on Nokian vuonna 2006 julkaistu matkapuhelin.


title: Artturi Hellemaa

text: Artturi Hellemaa, vuoteen 1923 "Hellman" (15. syyskuuta 1893 Ulvila – 1. huhtikuuta 1976 Ulvila) oli suomalainen yritysjohtaja, joka toimi Friitala Oy:n toimitusjohtajana. Hän sai kauppaneuvoksen arvon vuonna 1944.


title: Artturi Hellemaa

text: Hellemaa tuli isänsä Arthur Hellmanin perustaman Friitalan palvelukseen vuonna 1911. Hän oli Fiitalan Nahka Oy:n prokuristi ja teknillinen johtaja 1918–1927 sekä toimitusjohtaja vuodesta 1928 lähtien. Hellemaa toimi myös Porin kauppakamarin puheenjohtajana vuodesta 1959.


title: Artturi Hellemaa

text: Artturi Hellemaa kuoli 82-vuotiaana 1976.


title: Nokia 3100

text: Nokia 3100 on Nokian vuonna 2003 julkaistu matkapuhelin.


title: Nokia 3100

text: Sitä myytiin noin 50 miljoonaa kappaletta, millä määrällä se sijoittui viidenneksitoista The Telegraph -lehden syksyn 2013 katsauksessa kaikkien aikojen myydyimmistä matkapuhelimista. Se on erittäin kestävä ja akku kestää pitkään.


title: Nokia 3100

text: Nokia 3120 on Nokian vuonna 2004 julkaistu matkapuhelin.


title: Pyhän Henrikin sarkofagi

text: Pyhän Henrikin sarkofagi on Nousiaisten kirkkoon sijoitettu piispa Henrikin kenotafi eli muistoarkku. Maunu Tavastin lahjoittama arkku on valmistettu noin vuosina 1415–1420. Piispa Henrikin jäännöksiä siinä ei ole milloinkaan säilytetty.


title: Pyhän Henrikin sarkofagi

text: Tummasta kalkkikivestä valmistettu sarkofagi on todennäköisesti flaamilaista alkuperää ja se on koristettu kaiverretuilla messinkilevyillä. Levyjen kaiverrukset kuvaavat Henrikin elämää ja hänen ihmetekojaan. Kuvien historiallinen aineisto on todennäköisesti peräisin Suomesta, vaikka kuvat ja niissä esiintyvät henkilöt edustavatkin kansainvälistä tyyliä.


title: Pyhän Henrikin sarkofagi

text: Sarkofagi on asetettu harmaakivestä tehdylle alkuperäiselle alustalleen. Sarkofagi siirrettiin vuonna 1901 arkkitehti Josef Stenbäckin suunnittelemaan kappelliin, mutta nykyään se sijaitsee jälleen alkuperäisellä paikallaan kirkkosalissa.


title: Pyhän Henrikin sarkofagi

text: Muistoarkusta on myös tehty kopio, joka on nähtävillä Harjavallan kirkon eteistiloissa.


title: Pyhän Henrikin sarkofagi

text: Sarkofagin kansilevyssä on kuvattuna suurikokoisena piispa Henrik sekä pienempänä hänen surmaajansa talonpoika Lalli ja piispa Maunu Tavast. Lalli on esitetty Henrik-piispan jalkoissa makaavana, piispa Tavast puolestaan on polvistunut Henrikin eteen.


title: Pyhän Henrikin sarkofagi

text: Henrikin pään yläpuolella on latinankielinen teksti "commenda (puhu puolestamme)". Lisäksi kannessa on latinankielisiä katkelmia Piispa Henrikin liturgiasta, neljän evankelistan symbolit sekä Turun tuomiokapitulin ja Tavast-suvun vaakunat.


title: Pyhän Henrikin sarkofagi

text: Sarkofagin sivuseinämillä olevissa levyihin on kaiverrettu piispa Henrikin elämänvaiheita sekä häneen liittyviä ihmeitä. Kuvattuna on muun muassa Suomen ensimmäisen ristiretken maihinnousu sekä Pyhän Henrikin legendassa kerrottuja ihmetekoja kuten jäälautalla keskellä kesää ajelehtiva piispan irti leikattu sormi ja Henrikin merihädästä pelastamat Kokemäen hylkeenpyytäjät.


title: Nokia 3108

text: Nokia 3108 on Nokian vuoden 2003 viimeisellä neljänneksellä julkaistu matkapuhelin.


title: Nokia 3110

text: Nokia 3110 on Nokian vuonna 1997 julkaistu matkapuhelin. Sen muotoilusta vastasi yhtiön silloinen muotoilujohtaja Frank Nuovo.